Saifuddin minta ketua polis negara adakan semula sidang media berkala

Menteri Dalam Negeri Saifuddin Nasution Ismail meminta Ketua Polis Negara Acryl Sani Abdullah Sani, untuk mempertimbangkan cadangan mengadakan semula sidang media secara berkala kepada pihak media.
Saifuddin Nasution berkata beliau menerima banyak maklum balas daripada rakan-rakan media mengenai ketiadaan sidang media berkala, sehingga menyukarkan mereka mendapatkan perkembangan terbaharu berkenaan sesuatu kes yang disiasat Polis Diraja Malaysia (PDRM).
“Saya berbincang dan mendengar pandangan daripada PDRM, ada logiknya serta terdapat kemunasabahan untuk mengadakan sesi sidang media semula.
“Saya beri dia (Ketua Polis Negara) peluang untuk mempertimbangkan cadang itu dan berharap ia dapat dilaksanakan dalam masa terdekat,” katanya kepada pemberita selepas program sesi libat urus media bersama Menteri Dalam Negeri hari ini.
Saifuddin Nasution berkata melalui cara itu, beliau berharap ia dapat merapatkan hubungan antara PDRM dan media sebagai rakan strategik agensi itu.
Mengulas mengenai penggunaan kamera badan kepada anggota polis, Saifuddin Nasution berkata KDN mempunyai peruntukan dan bahagian perolehan sedang memuktamadkan spesifikasinya.
“Apabila penggunaan kamera badan dilaksanakan, anggota polis akan mengguna pakai gajet berkenaan. Saya percaya penggunaan kamera badan akan meningkatkan integriti PDRM, (membantu) mengumpul bukti dan sebagai peringatan kepada mereka (anggota), bahawa mereka diawasi,” katanya.
Mengenai isu pakaian orang awam ketika datang ke pejabat atau balai polis, Saifuddin Nasution berkata perkara berkenaan selesai dan tiada isu berbangkit.
“Saya tidak bersetuju dengan tindakan anggota polis yang menghalang orang awam membuat laporan polis dan pada masa sama masyarakat awam perlu ada elemen kesopanan ketika berurusan rasmi dengan PDRM.
Pada Januari lepas, seorang wanita berang selepas tidak dibenarkan memasuki Ibu Pejabat Polis Daerah (IPD) Kajang, berikutan tidak berpakaian sopan.


17 kanak-kanak cedera apabila laluan pejalan kaki di Kanada runtuh

Seramai 18 orang 17 daripadanya kanak-kanak cedera selepas terjatuh dari laluan pejalan kaki bertingkat di Kanada pada Khamis, lapor Xinhua memetik media tempatan.
Insiden itu berlaku di Fort Gibraltar di kawasan St. Boniface di Winnipeg, kira-kira 10 pagi ketika kanak-kanak berumur 10 hingga 11 tahun dari Sekolah St John's-Ravenscourt sedang mengadakan lawatan.
Beberapa kanak-kanak terjatuh dari laluan pejalan kaki setinggi lima meter itu ketika kejadian dan yang lain tergelincir.
Tiga daripada mereka yang dibawa ke hospital dalam keadaan tidak stabil.
Jurucakap City of Winnipeg berkata siasatan mengenai tahap keselamatan dan kesihatan di tempat kerjadian akan dijalankan.
"Siasatan awal rekod kami menunjukkan penyelenggaraan telah dibuat di laluan pejalan kaki itu pada 2004 dan 2013," kata jurucakap itu.


India pecat 3 pegawai tentera lancar peluru berpandu ke Pakistan

Kerajaan India memecat tiga pegawai tenteranya ekoran insiden melancarkan peluru berpandu ke Pakistan pada Mac.
Perkhidmatan mereka ditamatkan berkuat kuasa serta-merta, menurut Tentera Udara India.
Siasatan mendapati berlakunya pengabaian terhadap prosedur operasi standard oleh tiga pegawai berkenaan sehingga membawa kepada insiden menembak peluru berpandu dengan tidak sengaja, menurut pihak tentera dalam satu kenyataan pada Selasa.
Peluru berpandu BrahMos, ialah sistem senjata yang dibangunkan Rusia dan India, terhempas berhampiran bandar Mian Channu di wilayah Punjab pada 9 Mac.
Tiada kematian atau kecederaan dilaporkan susulan insiden berkenaan dan Kementerian Pertahanan India pada ketika itu mengeluarkan kenyataan mengenai berlakunya “kepincangan teknikal”.
Pakistan membantah keras insiden itu dan menyifatkannya sebagai "pencabulan tanpa provokasi" terhadap ruang udaranya.


6 kluster baru Covid-19 dikesan di Sarawak

Enam kluster baru Covid-19 dikesan di Kuching, Sarawak dengan tiga daripadanya melibatkan kluster komuniti dan tiga lagi kluster tempat kerja menjadikan jumlah kluster aktif di negeri ini kepada 103.Jawatankuasa Pengurusan Bencana Sarawak dalam satu kenyataan memaklumkan tiga kluster komuniti berkenaan adalah kluster Kampung Tupong, kluster Jalan Foochow dan kluster Skim Penempatan Stapok 2.“Kluster Kampung Tupong melibatkan beberapa keluarga di Kampung Tupong, Petra Jaya, dengan 29 individu didapati positif Covid-19, sementara kluster Jalan Foochow melibatkan penghuni kawasan perumahan di Jalan Foochow dengan 39 individu didapati positif,” menurut JPBN.Kluster Skim Penempatan Stapok 2 pula melibatkan beberapa keluarga di Skim Penempatan Stapok, Jalan Stephen Yong, Batu Kawa, dengan 22 individu didapati positif Covid-19.Bagi kluster tempat kerja pula, ia melibatkan kluster Besi Dua dengan 18 pekerja sebuah kilang besi di kawasan perindustrian Demak Laut, Petra Jaya, didapati positif Covid-19.Kluster Jalan Datuk Abang Abdul Rahim melibatkan pekerja premis sebuah syarikat pengangkutan dengan 20 individu didapati positif, manakala tujuh individu didapati positif bagi Kluster Jalan Rubber Dua melibatkan peniaga di sebuah kedai kopi.Semalam, Sarawak mencatatkan 963 kes baru Covid-19 dengan empat kematian.


Apabila Anwar, Mahatir, Guan Eng, Mat Sabu berjemaah langgar SOP

Hari ini sekumpulan ahli-ahli Parlimen pembangkang diketuai oleh Anwar Ibrahim, Lim Guan Eng, Dr Mahathir Mohamad dan Shafie Apdal berkumpul di Dataran Merdeka bagi membantah penutupan bangunan Parlimen dan penangguhan Mesyuarat Khas Parlimen.Hari ini sepatutnya menjadi hari terakhir mesyuarat tersebut setelah berlangsung sejak 26 Julai lalu. Bagaimanapun kementerian kesihatan menasihatkan kerajaan agar sidang itu ditangguhkan kerana bangunan Parlimen menjadi kawasan berisiko Covid-19 dengan kadar kebolehjangkitan yang tinggi terutama bagi varian Delta. Sejak dibuka tidak kurang daripada 60 kes positif Covid-19 sudah dikesan di situ.Ada beberapa perkara menarik yang boleh dilihat daripada perhimpunan haram ahli-ahli Parlimen pembangkang yang hadir pada hari ini. Setelah empat hari dibazirkan dalam sidang Parlimen minggu lalu dengan pekikan dan jeritan tanpa sebarang perbahasan membina, semakin jelas mereka tidak peduli dengan apa yang sedang negara hadapi sekarang.Wakil-wakil rakyat PH juga paling bising mengkritik apa sahaja tindakan, inisiatif dan program kerajaan Perikatan Nasional (PN) dalam menangani pandemik ini. Mereka juga mengecam sesiapa sahaja yang melanggar SOP sepanjang perintah kawalan pergerakan (PKP) dilaksanakan. Gambaran yang diberikan seolah-olah mereka cakna benar dengan situasi negara sekarang.Realitinya tidak. Ahli-ahli Parlimen ini tidak ambil kisah tentang penularan Covid-19 yang sedang berleluasa di mana-mana sahaja. Walaupun hampir keseluruhan sudah berstatus warga emas, mereka tidak pernah takut mati. Barangkali kerana merasakan semuanya kebal Covid, mereka nekad mahu meredah masuk ke bangunan Parlimen yang sudah diisytiharkan sebagai kawasan merah dan berisiko tinggi.Pemimpin-pemimpin pembangkang seperti Anwar, Dr. Mahathir, Guan Eng, Mohamad Sabu dan Shafie Apdal langsung tidak mematuhi prosedur operasi standard (SOP) yang ditetapkan oleh kerajaan. Setelah gagal ke bangunan Parlimen, mereka beramai-ramai berarak, berhimpun, berkumpul dan berasak-asak dalam kumpulan yang tidak ada langsung penjarakan fizikal. Masing-masing berdiri rapat-rapat tanpa rasa bersalah.Malah seorang daripada mereka yang sepatutnya menjalani kuarantin kendiri kerana salah seorang pegawai pengiringnya positif Covid-19 pun turut menyertai perhimpunan ini.Mereka menunjukkan contoh yang sangat tidak baik kepada rakyat. Apa yang diucapkan selama ini tidak sama dengan tindakan. Mereka terus bermain politik. Pihak berkuasa wajib mengenakan tindakan tegas ke atas ketua-ketua parti politik pembangkang ini. Kalaulah perkara ini dilakukan oleh menteri atau ahli-ahli Parlimen kerajaan, sampai setahun pun belum tentu habis mereka dikecam.Kelmarin, sekumpulan anak muda yang dipercayai didokong oleh parti politik yang sama turun ke ibu kota mengadakan demonstrasi dengan melanggar SOP sewenang-wenangnya. Tidak ada sepatah pun larangan daripada parti-parti pembangkang  berhubung tindakan ini.Perhimpunan haram ini juga turut menyaksikan penggabungan semula Anwar dan Dr Mahathir setelah masing-masing membawa haluan sendiri sejurus Kerajaan Pakatan Harapan (PH) tumbang selepas sempat menjadi kerajaan 22 bulan.Anwar kekal sebagai calon perdana menteri pilihan PH manakala Dr Mahathir menubuhkan parti Pejuang yang secara terbuka dan berkali-kali menegaskan tidak akan menyokong Anwar sebagai perdana menteri dalam apa juga keadaan.Walau bagaimanapun pertemuan ini sudah tentunya menggembirakan Anwar. Harapan untuk kembali menjadi perdana menteri sudah pasti berbunga semula dengan kehadiran bekas perdana menteri itu. Anwar berharap pertemuan di Dataran Merdeka menjadi titik pemula untuk mereka bergabung semula. Ketua Pembangkang itu juga berharap hati Dr. Mahathir akan terbuka untuk menyokong beliau walaupun realitinya sudah banyak kali Anwar “kena game” dengan Dr Mahathir.Justeru tidak hairanlah setelah sekian lama berdiam diri daripada bercakap soal “saya mempunyai jumlah sokongan mencukupi” Anwar hari ini kembali berani bersuara dengan mendakwa Muhyiddin Yassin sudah hilang sokongan majoriti di Parlimen.Sebelum ini setiap kali ketua pembangkang bersuara mendakwa kononnya mempunyai jumlah yang mencukupi, beliau menerima kecaman teruk daripada netizen dan rakan-rakan politiknya sendiri yang menganggap Anwar berbohong kerana tidak pernah sekalipun berjaya membuktikan jumlah sebenar ahli-ahli Parlimen yang menyokongnya.Ahli-ahli Parlimen inilah juga yang menghidupkan naratif kerajaan gagal hanya kerana kerajaan sekarang gagal memenuhi dan memuaskan nafsu politik para pemimpinnya!Saladin Hassan Salih adalah pembaca MalaysiaNow.* Tulisan ini merupakan pandangan penulis dan tidak semestinya mencerminkan pendirian MalaysiaNow.


Vaksin bagai ‘kubu’ pelindung dalam tubuh, kata bekas pesakit Covid-19

Vaksin bagaikan “kubu” dan pelindung yang kukuh di dalam tubuh badan meskipun diserang Covid -19.Pengakuan tersebut dilontarkan dua bekas pesakit wabak itu setelah mereka terselamat daripada mengalami sebarang simptom berikutan menerima suntikan vaksin.Nur Fazlizai Ali, 34, seorang pengamal media, dijangkiti hanya kira-kira tiga minggu selepas melengkapkan suntikan vaksin Sinovac, keluaran negara China.“Saya menerima vaksin dos pertama pada 1 April manakala dos kedua pada 22 April lepas. Memang agak terkejut pada awalnya apabila disahkan positif pada 12 Mei dan dimaklumkan jangkitan itu melibatkan kenalan yang saya temui bagi urusan kerja.“Berkali-kali saya tanya doktor untuk buat pengesahan namun akhirnya jawapan tetap sama dan saya terpaksa ditempatkan di Pusat Kuarantin dan Rawatan Covid-19 Berisiko Rendah (PKRC),” katanya yang dihubungi Bernama di Kuala Terengganu baru-baru ini.Fazlizai berkata lebih menyayat hati, beliau menaiki van Kementerian Kesihatan (KKM) untuk dibawa ke PKRC di Universiti Teknologi Mara (UiTM) Cawangan Chendering, di Kuala Terengganu pada waktu malam dengan diiringi takbir Aidilfitri.“Sangat sedih dan takut sebenarnya…memang tak tergambar perasaan ketika itu tetapi tetap berdoa agar vaksin yang saya terima sebelum ini mampu menghilangkan virus secepat mungkin.“Apa yang saya bimbangkan ialah jangkitan terhadap orang lain…namun ia tetap berlaku kerana daripada 30 kontak rapat, dua daripadanya dijangkiti. Syukur…mereka tidak bergejala teruk,” katanya.Ketika ditanya sama ada timbul keraguan dan penyesalan ekoran dijangkiti meskipun divaksin, wanita itu berkata: “Sudah tentu tidak kerana jika dibandingkan dengan keadaan pesakit lain yang belum menerima vaksin, saya sebenarnya adalah insan bertuah”.Beliau berkata di PKRC tersebut, ramai pesakit yang mengalami batuk teruk, demam serta hilang deria bau tetapi keadaan beliau bagaikan tidak dijangkiti hingga boleh melakukan pelbagai aktiviti lain termasuk menulis berita.Senada dengan Fazlizai mengenai kepentingan vaksin, Zaid Salim, 50-an, yang dijangkiti selepas menerima suntikan pertama berkata beliau juga tidak mengalami sebarang simptom.Zaid yang merupakan wartawan sambilan di sebuah syarikat akhbar, menerima suntikan tersebut pada 11 Mei lepas dan didapati positif Covid-19 tiga hari selepas itu serta dimasukkan ke PKRC UiTM Cawangan Chendering.“Saya dikatakan dijangkiti ketika membuat liputan sepertimana Fazlizai dan tidak mengetahui bahawa ada dalam kalangan mereka yang hadir positif.“Namun, suntikan vaksin yang diterima bukan sekadar menyebabkan saya tidak mengalami sebarang masalah kesihatan malah daripada 40 kontak rapat, tiada seorang pun yang positif termasuk ahli keluarga yang pastinya sentiasa bersalaman setiap hari,” katanya yang menerima vaksin Pfizer-BioNTech.Beliau berkata berikutan disahkan positif Covid-19, suntikan dos kedua yang sepatutnya dilakukan pada 14 Jun terpaksa ditangguhkan dan beliau perlu menunggu selama enam bulan daripada tarikh keputusan didapati positif.Menceritakan pengalaman mereka yang terpaksa berhari raya di PKRC, Fazlizai dan Zaid berkata ia hanya “masalah kecil” jika dibandingkan dengan kesukaran petugas di situ yang bukan sekadar berdepan dengan puluhan tetapi ratusan pesakit setiap hari.Menurut mereka, individu yang terpilih untuk menerima vaksin tidak harus melepaskan peluang mendapatkan suntikan kerana ia bukan sahaja melindungi diri sendiri tetapi juga orang lain.


Kes baru naik mendadak, catat 3,788 hari ini

Malaysia mencatat 3,788 kes baru hari ini menjadikan kes keseluruhan Covid-19 meningkat sebanyak 408,713 kes.Selangor mencatat angka tertinggi kes harian sebanyak 1,265 disusuli Sarawak (760), Kelantan (464) dan Kuala Lumpur (255).Hanya Perlis (5), Labuan (2) dan Putrajaya (2) sahaja yang mencatatkan kes satu digit hari ini.Negara juga mencatat sebanyak 2,640 kes sembuh menjadikan jumlah keseluruhan kes sembuh meningkat kepada 377,980.Kes aktif dengan kebolehjangkitan pula kini berjumlah 29,227.Dalam pada itu, 328 pesakit ditempatkan di Unit Rawatan Rapi termasuk 161 orang memerlukan bantuan alat pernafasan.Malaysia turut mencatat 14 lagi korban akibat Covid-19, menjadikan jumlah mangsa yang maut meningkat kepada 1,506 orang.


Tiada lagi pelancong mengunjung, peniaga Pasar Seni rindu hari tanpa pandemik

Setahun yang lalu, pelancong memenuhi kawasan Pasar Seni di Kuala Lumpur, mereka berjalan-jalan, meneroka dan membeli-belah di ibu negara yang meriah dengan kesibukannya, dan ceria dengan dengan bunyian kehidupannya.Peniaga-peniaga berdiri di gerai sambil memanggil orang yang lalu lalang menawarkan barangan yang dijual mereka di sekitar bangunan Central Market atau Pasar Seni – bangunan yang terkenal dengan nilai sejarah dan hasil kraftangan dengan harga yang berpatutan.Namun pelancong sudah lama tidak kelihatan, dan peniaga Pasar Seni kini hanya ditemani rakan-rakan peniaga lain di bangunan kosong besar tanpa pengunjung itu.Kedai-kedai di situ satu persatu ditutup, mereka terpaksa tunduk kepada cabaran kewangan akibat pandemik Covid-19.Suasana sepi Pasar Seni tanpa pengunjung dan kedai-kedai ditutup.Pengurus sebuah kedai di Pasar Seni, Andy kerkata perniagaannya telah menjunam 90% sejak perintah kawalan pergerakan (PKP) diumumkan pada Mac tahun lalu.Andy yang menjual hadiah, cenderahati, dan perhiasan timah, memang mengharapkan pelancong asing yang ketika hampir tidak ada sejak sempadan negara ditutup awal tahun lalu dalam usaha mengekang penularan virus.Sebelum pandemik, Andy mampu memperolehi sekurang-kurangnya RM800 sehari. Pada hujung minggu pula, jumlah itu boleh mencecah RM2,000.Namun dengan kekurangan pelancong, Andy terpaksa berjuang untuk bertahan bagi menempuh hari-hari mendatang.“Sekarang, empat hari buka kedai pun belum tentu ada jualan,” katanya kepada MalaysiaNow.Menurut Andy, ketika ini pelanggannya terdiri daripada penduduk tempatan yang sudah lama tidak berkunjung ke bangunan itu.“Mereka datang kerana nostalgia,” katanya.Bangunan Pasar Seni memiliki nilai sejarah yang panjang di Kuala Lumpur.Andy juga menambah, dia terpaksa memberhentikan pekerja kerana tidak lagi mampu membayar gaji mereka.Seorang lagi peniaga, Rosnah, menghabiskan harinya hanya dengan duduk di hadapan kedai yang terletak di Lorong Melayu.Kedai menjual cenderamata menampilkan mercu tanda tempatan itu dilihat menyerlah di tengah banyak kedai yang tertutup di sekelilingnya.Katanya, Ketika PKP dilonggarkan dan kawasan pelancongan dibenarkan beroperasi semula, dia berharap perniagaan akan mula berubah dengan penambahan jualan.Sebaliknya, dia masih merasa sukar untuk terus bertahan, walaupun jumlah sewa dikurangkan pihak pengurusan bangunan.“Saya tidak dapat apa-apa sekarang,” katanya.“Walaupun sewa dikurangkan, perniagaan saya masih bergelut.”Seperti Andy, dia terpaksa melepaskan pekerja kerana wang yang dihasilkan kedainya tidak cukup untuk membayar gaji walaupun untuk dirinya sendiri.“Saya terpaksa mengeluarkan simpanan saya untuk bayar sewa,” tambahnya.Selepas penurunan pelancong asing, Rosnah berusaha menjual lebih banyak produk tempatan dengan harapan dapat menarik penduduk Malaysia ke kedainya.Strategi itu bagaimanapun tidak berjaya.“Selagi sempadan ditutup, masalah kita akan berlanjutan,” katanya.“Walaupun saya jual produk tempatan, saya hanya dapat jualan paling banyak, RM20 sehari.”Hampir setiap peniaga di Pasar Seni yang ditemui MalaysiaNow menceritakan kisah yang sama.Termasuk Nita yang sudah berniaga di Lorong Cina sejak lima tahun lalu.Kosong dan sepi, begitulah Pasar Seni ketika ini berbanding sebelum pandemik.Menurutnya, Pasar Seni semakin sepi ketika bulan puasa kerana penduduk tempatan hanya keluar membeli makanan, bukan cenderahati.Nita pernah mengendalikan tiga kedai dengan dua rakannya. Kedua-dua mereka sudah pun berputus asa ketika ini.Mereka hanya mampu mendapat pelanggan sekali dalam empat hari jika bernasib baik. Kini, salah satu kedainya ditutup dan Nita berusaha untuk menguruskan dua lagi kedainya.“Ketika kami uruskan tiga kedai, kami dapat hasilkan RM50,000 sebulan,” katanya.“Namun pada masa ini, kami sampai pada tahap kaunter tunai pun seminggu tak dibuka.”Sekiranya wabak itu berlanjutan selama setahun lagi, Nita berkata kedai-kedainya yang lain juga akan turut gulung tikar.“Perniagaan kami hampir tidak dapat bertahan sekarang. Jika pandemik berlanjutan, saya katakan kami tak akan dapat bertahan.”Beberapa peniaga lain seperti Andy bagaimanapun masih optimis.Walaupun jualannya tidak memuaskan, dia berkata wabak itu bukan alasan untuk menutup kedai. Dia memberitahu MalaysiaNow bahawa dia yakin peluang akan datang jika dia bersikap terbuka.“Rasanya tidak ada akhirnya Covid-19 ini.“Tetapi saya selalu percaya kita harus berdisiplin sehingga peluang datang kepada kita,” jelasnya.Bagaimanapun, kesemua mereka bersetuju dengan Nita bahawa “Covid-19 benar-benar mengubah keadaan di sini.”


Kematian Haziq tiada kaitan vaksinasi Covid-19, kata pakar forensik

Pakar perunding kanan perubatan forensik kementerian kesihatan berkata tiada bukti menunjukkan kematian mengejut atlet memanah negara Haziq Kamaruddin mempunyai kaitan langsung dengan vaksinasi Covid-19 susulan bedah siasat terhadapnya.Dr Zahari Noor dalam sebuah kenyataan berkata bedah siasat tersebut selesai dilakukan setelah calitan ujian Covid-19 diambil dari Haziq sebab kematian atlet itu adalah disebabkan komplikasi jantung.“Calitan ujian Covid-19 yang diambil menunjukkan keputusan negatif bagi virus tersebut.“Hasil bedah siasat menunjukkan kematian akibat komplikasi salur darah jantung tersumbat akibat daripada perubahan arterosklerosis (coronary artery atherosclerosis),” katanya dalam sebuah kenyataan rasmi kementerian kesihatan.Bedah siasat tersebut dijalankan selepas arahan dikeluarkan kementerian untuk menentukan sebab kematian Haziq yang meninggal dunia di usia 27 tahun dan laporan kematian mengejut (SDR) oleh pihak polis.Haziq disahkan meninggal dunia di Hospital Kajang pada pukul 9.37 pagi 13 Mei lalu.Beliau yang merupakan pemanah recurve negara itu dikatakan rebah di rumahnya di Kajang selepas menunaikan solat subuh.Jenazah Haziq selamat disemadikan di tanah perkuburan Taman Koperasi Serkam Darat, Merlimau, Melaka.


Guru boleh tetapkan kaedah PdPR bersesuaian di luar talian, kata menteri

Pengajaran dan Pembelajaran di Rumah (PdPR) tidak terhad kepada kaedah dalam talian sebaliknya guru boleh menetapkan pelbagai kaedah PdPR luar talian yang bersesuaian dengan murid masing-masing.Menteri Kanan Pendidikan Radzi Jidin berkata seperti yang dijelaskan dalam Manual PdPR Kementerian Pendidikan Malaysia (KPM), antara kaedah luar talian yang digunakan ialah penyerahan modul pembelajaran atau latihan kepada murid.“Murid akan melaksanakan PdPR dengan menyiapkan modul yang diberikan dan menghantar semula kepada guru untuk diperiksa, kemudian guru akan menyerahkan modul yang berikutnya.“Modul diserahkan kepada murid melalui pelbagai pendekatan, ada sekolah yang menggunakan kaedah pandu lalu untuk penyerahan modul malah ramai juga guru yang menghantar sendiri modul ke rumah murid,” kata beliau dalam hantaran di laman Facebook hari ini.Katanya, beliau dimaklumkan bahawa guru Sekolah Menengan Kebangsaan (SMK) Pulau Gaya di Kota Kinabalu, Sabah menaiki bot untuk menghantar bahan pembelajaran kepada murid mereka.Radzi berkata KPM memahami bahawa murid di seluruh negara merangkumi pelbagai latar belakang sosioekonomi dan setiap guru turut berdepan situasi dan cabaran yang berbeza.“Oleh itu, sejak kali pertama PdPR dilaksanakan, KPM sentiasa menekankan bahawa kaedah PdPR yang ingin digunakan mestilah mengambil kira kesesuaian guru dan murid.“Sama ada secara dalam talian mahu pun di luar talian, kesungguhan guru untuk menyampaikan ilmu kepada anak didik tiada tolok bandingnya… terima kasih, cikgu!” katanya.Katanya, beliau dimaklumkan bahawa guru Sekolah Menengan Kebangsaan (SMK) Pulau Gaya di Kota Kinabalu, Sabah menaiki bot untuk menghantar bahan pembelajaran kepada murid mereka.Beliau turut menzahirkan setinggi-tinggi penghargaan kepada ibu bapa atas sokongan yang diberikan kepada guru sepanjang tempoh yang mencabar itu.Radzi berkata pandemik Covid-19 yang muncul tanpa diduga memberi kesan mendalam kepada sektor pendidikan di seluruh dunia namun walau apa pun cabaran, KPM akan terus berusaha gigih untuk memberikan yang terbaik kepada generasi pewaris negara.“Kami tidak sempurna tetapi kami cakna dan sentiasa ikhlas berusaha… marilah kita bersatu hati untuk lakukan yang terbaik demi masa depan anak-anak kita… ke bukit sama didaki, ke lurah sama dituruni,” katanya.


45 individu dipindahkan akibat tanah runtuh di Akademi SPRM

Akademi Pencegahan Rasuah Malaysia (MACA) mengosongkan seluruh kawasan akademi itu dengan memindahkan seramai 45 individu susulan kejadian tanah runtuh di pintu masuk utamanya pada kira-kira 1.30 tengah hari tadi.
Suruhanjaya Pencegahan Rasuah Malaysia (SPRM) dalam kenyataan malam ini memaklumkan individu terbabit yang terdiri daripada 22 pegawai, 16 pekerja pembersihan dan tujuh penghuni kuarters termasuk keluarga pegawai telah selamat dipindahkan dari bangunan MACA ke kawasan selamat.
“Pengosongan tersebut adalah atas nasihat pihak bomba dan akan berlarutan sehingga kawasan terlibat diisytiharkan selamat dan ketika ini, pihak MACA turut bersedia dengan arahan lanjut pihak berkuasa serta akan membuat pemakluman dari semasa ke semasa.
“Sehubungan itu, pihak MACA memohon orang ramai agar tidak membuat sebarang spekulasi dan memberi ruang kepada pihak berkuasa untuk menjalankan siasatan lanjut bagi mengenal pasti punca kejadian tanah runtuh tersebut,” menurut kenyataan itu.
Ketika kejadian, seramai 76 orang terdiri daripada 36 lelaki dan 40 wanita yang merupakan petugas pentadbiran MACA dan Institut Integriti Malaysia, yang terletak bersebelahan akademi itu berdepan detik cemas selepas berlaku runtuhan tanah di kawasan tersebut namun mereka tidak mengalami sebarang kecederaan.
Kejadian itu melibatkan kawasan di depan pintu akademi milik SPRM dan meruntuhkan sebuah pondok kawalan dengan keluasan tanah runtuh dianggarkan 30.48 x 36.57 meter persegi.


Projek naik taraf, pulih bangunan Parlimen lambat siap hingga 14 tahun

Pencapaian Projek Naik Taraf dan Baik Pulih Bangunan Parlimen yang sepatutnya mengambil tempoh enam tahun mengalami kelambatan siap hingga 14 tahun mengambil kira projek fasa 2C(ii) yang dijadualkan siap berdasarkan kontrak pada 2025.
Menurut Laporan Ketua Audit Negara (LKAN) Tahun 2021 Siri 1, pengukuran keberhasilan keseluruhan projek yang bermula pada 2011 itu, belum dapat dinilai sepenuhnya kerana fasa 2C(ii) melibatkan skop kerja naik taraf dan baik pulih Blok Menara serta penyediaan tempat letak kenderaan bertingkat yang masih dalam fasa pelaksanaan.
“Secara keseluruhannya, pengurusan projek naik taraf dan baik pulih bangunan Parlimen Malaysia adalah memuaskan dengan enam fasa telah disiapkan dan satu fasa dalam pelaksanaan,” menurut laporan itu.
Laporan itu memaklumkan semakan audit mendapati perubahan skop kerja yang banyak atas permintaan pelanggan dan teknikal turut menyumbang kepada peningkatan kos siling berjumlah RM106.10 juta (20.4%) daripada RM520 juta kepada RM626.10 juta.
Prestasi kewangan projek juga menunjukkan perbelanjaan hingga 31 Disember 2021 adalah berjumlah RM468.45 juta (74.8%) berbanding peruntukan terkini berjumlah RM626.10 juta.
Selain itu, terdapat kelemahan dari segi pengurusan projek seperti pengurusan nilai, pengurusan kontrak dan perolehan, serta tadbir urus pembangunan sistem teknologi maklumat dan komunikasi (ICT) dalam kontrak kerja yang memerlukan perhatian daripada pihak pengurusan untuk tindakan penambahbaikan.
Bagi mengatasi kelemahan yang dibangkitkan dan memastikan tidak berulang pada masa hadapan, pihak Audit mengesyorkan Jabatan Kerja Raya (JKR) memastikan tadbir urus dan pemantauan menyeluruh serta berkesan supaya pelaksanaan projek berjaya dicapai mengikut objektif yang ditetapkan.
Selain itu, Parlimen dan JKR perlu memastikan pengurusan pembangunan sistem ICT dirujuk kepada pihak yang berautoriti bagi memelihara keperluan, kepentingan dan keselamatan ICT sektor awam.
“Parlimen juga perlu memastikan perolehan aset memfokuskan kepada penggunaan aset yang optimum dan dimanfaatkan sepenuhnya,” menurut laporan itu.


Faktor kekalahan Warisan Plus dalam PRN Sabah

Rakyat Sabah sudah bersuara. Apapun natijah yang keluar sama ada menggembirakan sebelah pihak ataupun mendukacitakan sebelah pihak lagi ianya adalah adat di dalam demokrasi.Semua pihak harus berlapang dada, menghormati dan menerima keputusan rakyat yang turun menunaikan tanggungjawab mereka sebagai pengundi.Berdasarkan keputusan Suruhanjaya Pilihan Raya, Gabungan Rakyat Sabah (GRS) yang terdiri daripada Perikatan Nasional (PN), Barisan Nasional (BN) dan juga Parti Bersatu Sabah (PBS) berjaya mendapat tempat di hati majoriti pengundi sekaligus menafikan peluang Warisan Plus yang mentadbir selama 26 bulan.Pelbagai aspek menarik boleh dibedah di sebalik keputusan yang “meranapkan” kerajaan pimpinan Mohd Shafie Apdal ini.Antara analisis awal Ilham Centre dapatlah dirumuskan, punca kekalahan Warisan Plus berdasarkan cerapan kajian kami di Sabah ini adalah seperti berikut:Peratusan keluar mengundi rendahPeratusan jumlah keluar mengundi di paras bawah 70% memberikan impak besar kepada Warisan Plus untuk mengekalkan kemenangan. Ini kerana kemenangan Warisan Plus pada Pilihan Raya Umum ke-14 (PRU14) lalu disumbangkan sokongan pengundi muda berumur di bawah 40 tahun yang tinggi.Kebanyakan pengundi segmen ini berada di luar kawasan mengundi kerana bekerja di Kota Kinabalu, Labuan, bandar lain dan juga di Semenanjung. Kelompok pengundi muda di luar kawasan ini sangat signifikan mengundi Warisan pada PRU14 lalu.Dua faktor yang dikenalpasti mengapa anak muda yang berada di luar tidak minat untuk pulang mengundi. Antara hujah yang kami temui seawal kajian dijalankan ialah kurangnya keterujaan pengundi muda terhadap PRN kali ini.Ini kerana, semasa PRU14 lalu, kempen Ubah oleh Warisan bagi menukar kerajaan kleptokrat sangat kuat. Mudahnya, kempen ketika itu membawa semangat menukar kerajaan BN lebih utama dari faktor lain.PRN kali ini ternyata berbeza. Sentimen Ubah sudah tidak laku lagi. Ianya sudah beralih kepada pola memilih calon lebih utama akibat pertembungan banyak penjuru dan penglibatan calon yang ramai mengambil bahagian kali ini.Oleh sebab itu, pengundi muda tidak termasuk dalam fenomena perbahasan memilih calon. Keadaan ini mengundang kepada anak muda tidak berminat berpartisipasi memilih wakil rakyat mereka dan akhirnya mereka tidak minat untuk menunaikan tanggungjawab mereka sebagai pengundi.Ada yang menyatakan kelelahan “fatigue” dengan perebutan kuasa berpanjangan menambah lagi kepada faktor hilangnya ghairah anak muda untuk pulang mengundi.Faktor kedua yang menyumbang rendah peratusan ialah kesan pandemik Covid-19. Laporan peningkatan kes hari ke hari menyebabkan pengundi takut untuk pulang mengundi. Ini mempengaruhi psikologi pengundi.Tambahan pula ada yang menyebarkan berita akan berlaku “lockdown” dan kuarantin selepas mengundi. Bagi pengundi yang bekerja, mereka sangat khuatir apabila menjalani kuarantin mereka berkemungkinan akan hilang pekerjaan kerana majikan rugi dan membuang mereka.Bagi pengundi luar yang mengundi di kerusi Dewan Undangan Negeri (DUN) di zon kuning seperti Lahad Datu dan Tawau, ketakutan untuk berlaku infeksi menyebabkan mereka membuat keputusan untuk tidak pulang mengundi.Dengan faktor ini, sudah pastilah beberapa kerusi DUN yang dimenangi Warisan Plus dengan jumlah undi marginal terjejas, seterusnya Warisan Plus hilang penguasaan mereka kepada GRS.Pengundi KDM menolak UpkoKawasan DUN yang berada dalam kawasan etnik Kadazan Dusun Murut atau lebih dikenali sebagai KDM nampaknya menolak Parti Pertubuhan Progresif Kinabalu Bersatu (Upko). Upko hilang pengaruh kerana pengundi KDM tidak dapat menerima keputusan politik Upko mengalih sokongan dari BN kepada Warisan Plus selepas PRU14.Dahulunya rakyat yang memilih Upko adalah kerana parti berkenaan menggunakan logo BN. Kali ini Upko menggunakan logo Warisan. Bagi pengundi tradisi mereka, ianya sedikit sebanyak menjejaskan sokongan pengundi asas mereka kerana tidak setuju ataupun keliru dengan pendirian Upko.Selain itu, sepanjang tempoh mereka mengubah kiblat politik kepada menyokong Warisan, Upko tidak berusaha meredakan kemarahan tersebut dengan hujah yang dapat diterima oleh pengundi mereka.Walaupun ada usaha taktikal Upko untuk meneutralkan keadaan dengan membawa Richard Malanjun turun berkempen menyokong Warisan Plus, ternyata ianya sudah terlewat. Akhirnya Upko dihukum, menang 1 kerusi sahaja daripada 12 kerusi DUN ditandinginya. Seakan terkena tumbukan “TKO (technical knock out)” buat Upko dalam PRN ini.Semua calon Upko tewas kecuali Ewon Benedick yang menang di kerusi Kadamaian. Presiden Upko Wilfred Madius Tangau tewas di tangan Joniston Bangkuai dari PBS. Jelas penolakan ini sangat kuat. Personaliti dan kekuatan calon Upko tetap ditolak juga kali ini. Faktor lain lebih dominan dalam penilaian pengundi terhadap Upko iaitu faktor identifikasi parti dan isu memainkan peranan.Kesannya, pola sokongan kepada Upko merosot mendadak. Pengundi KDM mengalih sokongan mereka dengan mengangkat PBS dan Star menggantikan wakil rakyat Upko. Bagi kami, wilayah KDM yang menjadi faktor penentu hilangnya penguasaan kerajaan Warisan Plus di Sabah.Rakan komponen tak bantu Warisan tingkat sokonganUpko merupakan parti komponen Warisan Plus yang paling terjejas teruk. Upko hanya menang satu kerusi daripada keseluruhan 12 kerusi yang mereka sertai. Kemerosotan jumlah kerusi Upko akibat kesan penolakan pengundi KDM dan Rungus terhadap mereka seperti huraian di atas merupakan punca utama tumbangnya kerajaan Warisan Plus.PKR pula mengekalkan status quo dengan jumlah dan DUN yang sama dimenangi pada PRU lalu. Amanah yang bertanding menggunakan logo Warisan pula mensia-siakan peluang menyumbangkan satu kerusi tambahan apabila tewas kepada BN di DUN Tanjung Keramat. Pendek kata, tanpa kekuatan Warisan, sudah tentu Warisan Plus akan kalah lebih teruk.Isu PTI dan ‘Sempornasisasi’ pengaruhi pengundiIsu sensitif ini yang dimainkan PBS dan Star ternyata berhasil membentuk gelombang penolakan terhadap Shafie dan Upko yang secara tidak langsung terkena kepada Warisan itu sendiri.Isu Pendatang Tanpa Izin (PTI) mengulangi modal kempen di dalam PRK Kimanis memalitkan kelemahan presiden Warisan itu menangani isu ini dengan baik. Keresahan pengundi Bumiputera khususnya KDM dan Rungus dengan isu ini menyebabkan mereka menolak Warisan Plus.Sementara isu Sempornasisasi pula, segmen penjawat awam dan sebahagian pengundi awam percaya dasar campurtangan Shafie dalam pelantikan pegawai berasal Semporna ke jawatan-jawatan utama dalam agensi kerajaan negeri.Serangan kempen secara halus ini sebenarnya memberi impak yang signifikan hakisan undi kepada Warisan Plus sekaligus menguntungkan GRS.13 DUN baru untungkan GRSMerujuk data dalaman Ilham Centre, daripada jumlah keseluruhan prediksi kami, sebanyak 82 peratus dapatan kajian menepati keputusan sebenar. Kami tersasar di 11 DUN dalam wilayah KDM dan Rungus dalam baki 18 peratus.Ini terjadi kerana 11 DUN berkenaan memang sukar diramal langsung kerana kerencaman angkubah dan pola pengundian yang terlalu kompleks.Dapatlah dirumuskan di sini, kombinasi bersepadu lima faktor di atas menyebabkan pengundi Sabah akhirnya bersuara menolak kepimpinan Shafie.Akhirnya GRS berjaya melepasi garis majoriti mudah bagi membentuk kerajaan baru Sabah sebaik tamat kiraan peti undi semalam. Namun, mengenali betapa cairnya politik Sabah, dengan keadaan ini, sebarang kemungkinan boleh berlaku dan tiada jaminan pihak yang menang di atas kertas dapat membentuk kerajaan dengan mudah.Akhirnya, kami ingin merakamkan ucapan tahniah kepada semua pengundi dan rakyat Sabah kerana mempamerkan kematangan politik yang hebat. Mereka berjaya menguruskan perbezaan dalam suasana yang penuh toleransi dan harmoni.Mereka juga berjaya membuat keputusan walaupun berdepan dengan pilihan yang sangat kompleks. Ini menjadikan politik Sabah mengangkat nilai demokrasi ke aras yang tinggi nilai ini berjaya mengangkat martabat demokrasi Sabah di aras yang tinggi dan sewajarnya nilai ini dipraktikkan oleh negeri-negeri yang lain. Tahniah Sabah!Hisommudin Bakar adalah pengarah eksekutif kepada Ilham Centre. Tulisan ini adalah eksklusif untuk MalaysiaNow.


Ukraine tidak akan jadi tapak kemusnahan, kata Zelensky

Presiden Ukraine pada Isnin berkata meskipun Rusia terus menyerang negaranya tetapi beliau berikrar bahawa "Ukraine tidak akan jadi tapak kemusnahan."
“Mereka tidak mampu melakukan apa-apa selain menyebabkan kehancuran. Itu sahaja yang mereka tinggalkan dan apa yang mereka lakukan terhadap Ukraine kini adalah percubaan mereka untuk membalas dendam.
"Membalas dendam kerana rakyat Ukraine telah berulang kali mempertahankan diri daripada mereka,” kata Volodymyr Zelensky menerusi hantaran video di Telegram, lapor Agensi Anadolu.
Presiden itu menyuarakan bahawa Kyiv tidak akan menerima arahan dari Moscow dan akan "melakukan segala-galanya untuk memulihkan setiap objek, setiap rumah, setiap perusahaan yang dimusnahkan oleh penjajah."
Zelenskyy berkata bahawa hanya dalam seminggu, tentera Rusia menembak 258 kali ke atas 30 penempatan di wilayah Kherson dan juga merosakkan stesen pam yang membekalkan air kepada Mykolaiv.
Sambil menyifatkan Inisiatif Bijirin Laut Hitam adalah "antara inisiatif kemanusiaan Ukraine terbesar dalam sejarah," pemimpin itu menegaskan bahawa dalam hal ini, Ukraine menerima sokongan daripada pelbagai negara termasuk Turkiye, Amerika Syarikat, Korea Selatan dan Jepun serta beberapa negara Kesatuan Eropah dan juga dari Pertubuhan Perjanjian Atlantik Utara (Nato) dan Pertubuhan Bangsa-Bangsa Bersatu (PBB).


Umno Arau tolak Azlan Man ganti Shahidan

Umno bahagian Arau menolak pelantikan Azlan Man sebagai Pengerusi Umno Perlis menggantikan Shahidan Kassim, dan mendesak presiden parti Ahmad Zahid Hamidi mengembalikan jawatan itu kepada Shahidan.Timbalan Ketua Umno Bahagian Arau Salim Dahaman berkata akar umbi akan terus kekal bersama Shahidan, yang merupakan Ketua Umno Bahagian Arau, demi mengembalikan semula kekuatan Umno Perlis.“Shahidan layak untuk terus memimpin Umno Perlis berdasarkan jasa beliau membantu Umno memenangi dua daripada (tiga) kerusi Parlimen dan 10 kerusi Dewan Undangan Negeri (DUN) pada Pilihan Raya Umum (PRU) ke-14 sehingga terbentuknya kerajaan Barisan Nasional di Perlis,” katanya kepada pemberita semalam.Pada Sabtu, Zahid menerusi sebuah kenyataan memaklumkan Azlan yang merupakan Menteri Besar Perlis dilantik sebagai pengerusi badan perhubungan Umno Perlis yang baharu menggantikan Shahidan.Bagaimanapun, Pemuda Umno Arau pula menyambut baik pelantikan Azlan menerajui Umno negeri, dan berharap ia dapat membuka lembaran baru dalam politik negeri Perlis.Ketua Pemuda Umno Bahagian Arau Syed Atif Syed Abu Bakar dalam kenyataan semalam berkata pelantikan itu diharap memantapkan penyelarasan gerak kerja politik dan pentadbiran kerajaan BN Perlis yang sekian lama berada dalam dilema disebabkan wujudnya ‘dua nakhoda yang mengemudi sebuah kapal’.


Tuan Ibrahim yakin kemelut politik Bersatu-Umno terungkai

PAS yakin masih ada peluang untuk konflik di antara Umno dan Bersatu diselesaikan secara baik.“Cahaya di hujung terowong masih ada,” kata Timbalan Presiden PAS Tuan Ibrahim Tuan Man yang ditanya jika perkembangan terkini kemelut Umno-Bersatu membimbangkan parti itu.Menteri alam sekitar dan air itu ditemui pemberita selepas mengadakan lawatan di kawasan kejadian tebing runtuh di Dataran Air Muleh, Kampung Pohon Celagi hari ini.Mengenai mesyuarat PAS bersama Umno minggu lepas, Tuan Ibrahim berkata antara yang dibincangkan ialah langkah bagi mengeratkan lagi kerjasama Muafakat Nasional yang diwujudkan oleh kedua-dua parti tersebut.“Mesyuarat berkenaan juga menyentuh soal pilihan raya umum tetapi secara tidak langsung sahaja,” katanya.Sementara itu, ditanya mengenai dakwaan sesetengah pihak bahawa Ahli Parlimen Kuala Langat Dr Xavier Jayakumar bertindak keluar PKR bagi mengelakkan tindakan undang-undang berhubung kes rasuah, Tuan Ibrahim berkata PAS tidak akan bertolak ansur terhadap kes rasuah.“Bagaimanapun, jangan kata bila lompat parti, terus membuat dakwaan sebegitu kerana ahli Parti Amanah Negara (Amanah) dulu pun ramai yang lompat parti (keluar dari PAS),” katanya.Sabtu lepas, Xavier yang juga bekas menteri air, tanah dan sumber asli mengumumkan peletakan jawatan sebagai naib presiden PKR serta keluar parti itu kerana kecewa dengan situasi politik semasa negara.Beliau juga membuat keputusan menjadi wakil Bebas yang menyokong blok kerajaan di bawah pimpinan Perdana Menteri Muhyiddin Yassin di Parlimen.


Permohonan Irwan Siregar, Arul Kanda batal saman AS$6.59 bilion 1MDB didengar 19 Oktober

Permohonan bekas ketua setiausaha perbendaharaan, Mohd Irwan Serigar Abdullah dan bekas ketua pegawai eksekutif 1Malaysia Development Berhad (1MDB) Arul Kanda Kandasamy untuk membatalkan saman difailkan 1MDB terhadap mereka yang menuntut bayaran AS$6.59 bilion (1US$ = RM4.29), akan didengar 19 Oktober ini.Peguam Lavinia Kumaraendran yang mewakili Irwan berkata tarikh baru itu ditetapkan selepas pihak defendan dan plaintif bersetuju untuk dua permohonan itu didengar serentak pada 19 Oktober di hadapan Pesuruhjaya Kehakiman Amarjeet Singh.Peguam itu ketika dihubungi hari ini berkata pengurusan kes tersebut ditetapkan pada 16 Ogos.Permohonan untuk membatalkan saman itu difailkan Arul Kanda bulan lepas manakala Irwan memfailkan permohonan pada 18 Februari.Dalam permohonan itu, Irwan antaranya mendakwa tuntutan saman terhadapnya adalah pramatang kerana pelaburan Brazen Sky serta pembayaran Aabar Investments PJS Limited adalah jelas tidak kukuh memandangkan mahkamah masih belum menentukan 1MDB mengalami kerugian sebanyak US$1.83 bilion dan US$3.5 bilion.Arul Kanda dan Irwan disaman 1MDB pada Mei tahun lepas berhubung dakwaan mereka melakukan pecah amanah dan konspirasi menyebabkan 1MDB mengalami kerugian berjumlah US$1.83 bilion berhubung pelaburan dalam 1MDB-Petrosaudi Ltd yang ditukar kepada pelaburan Brazen Sky Limited (Brazen Sky), yang dikatakan terdapat dalam Bridge Global Fund.1MDB juga mendakwa kedua-dua defendan itu melakukan pecah amanah dan konspirasi dengan menyeleweng wang 1MDB berjumlah US$3.5 bilion yang dibayar kepada Aabar Investments dan US$1.265 bilion dibayar kepada International Petroleum Investment Company (IPIC) pada 9 Mei 2017.Menurut 1MDB, Irwan juga berkonspirasi dengan Arul Kanda untuk menyebabkan syarikat itu melaksanakan Perjanjian Pelanjutan Pekerjaan dan membuat pembayaran berjumlah RM2,905,200 kepada Arul Kanda selaras dengan perjanjian tersebut tanpa menghiraukan kepentingan 1MDB sehingga menyebabkan syarikat berkenaan mengalami kerugian.Sehubungan itu, 1MDB antaranya menuntut kedua-dua defendan membayar US$6.59 bilion berhubung pelanggaran tersebut dan tambahan RM2.9 juta daripada Irwan berkaitan Perjanjian Pelanjutan Pekerjaan.


Nasib 18 penuntut UPNM didakwa subahat, bunuh Zulfarhan diketahui esok

Nasib 18 penuntut Universiti Pertahanan Nasional Malaysia (UPNM) yang didakwa membunuh, bersubahat membunuh dan mencederakan pegawai kadet laut UPNM Zulfarhan Osman Zulkarnain akan diketahui esok sama ada mereka didapati bersalah atas pertuduhan itu atau dibebaskan.Hakim Mahkamah Tinggi Azman Abdullah dijangka membacakan keputusan di akhir kes pembelaan pada 10 pagi esok.Pada 8 April lepas, pembelaan menutup kesnya selepas memanggil 18 penuntut UPNM dan dua saksi lain iaitu Ketua Jabatan Perubatan Forensik Hospital Sungai Buloh Dr Rohayu Shahar Adnan dan penuntut UPNM Muhammad Alif Farhan Aerosni pada prosiding membela diri yang bermula 2 Oktober 2019.Pendakwaan telah mengemukakan 31 orang saksi termasuk Pakar Perubatan Forensik Hospital Serdang Dr Salmah Arshad serta dua saksi yang melihat perbuatan menekap seterika wap ke badan mangsa iaitu Ahmad Senabil Mohd dan Mohd Syafiq Abdullah, kedua-duanya penuntut UPNM, pada perbicaraan yang bermula 29 Januari 2018.Kes itu dikendalikan pengarah pendakwaan Kuala Lumpur Kalmizah Salleh bersama timbalan pendakwa raya N. Joy Jothi manakala barisan peguam yang mewakili tertuduh ialah Ranjit Singh Dhillon, Amer Hamzah Arshad, Hazman Ahmad, Zamri Idrus, Fadly Hashim, M Ramachelvam dan Hazizah Kassim.Pada 31 Julai 2019, Mahkamah Tinggi memerintahkan 18 pelajar UPNM, yang kesemuanya berusia 25 tahun, membela diri terhadap pertuduhan membunuh, bersubahat membunuh dan mencederakan Zulfarhan selepas mendapati pihak pendakwaan berjaya membuktikan kes prima facie pada akhir kes pendakwaan terhadap 18 tertuduh itu.Lima tertuduh iaitu Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat dan Mohamad Shobirin Sabri berdepan pertuduhan membunuh Zulfarhan manakala Abdoul Hakeem Mohd Ali didakwa bersubahat membunuh.Perbuatan itu didakwa dilakukan di bilik 04-10, blok penginapan asrama Jebat, UPNM antara 4.45 pagi hingga 5.45 pagi, 22 Mei 2017.Pertuduhan adalah di bawah Seksyen 302 Kanun Keseksaan yang memperuntukkan hukuman mati mandatori, jika sabit kesalahan manakala Abdoul Hakeem didakwa mengikut Seksyen 109 kanun sama yang membawa hukuman serupa.Mereka bersama 12 lagi iaitu Mohd Hafiz Fauzan Ismail, Mohamad Lukhmanul Hakim Mohd Zain, Ahmad Shafwan Berdal, Muhammad Amirul Asraff Mala, Luqman Hakim Shamsuri, Muhammad Sufi Mohd Mustapha, Noriznan Izzairi Noor Azhar, Muhamad Ashraf Abdullah, Muhammad Danial Firdaus Azmir, Muhammad Hasif, Muhammad Adib Iman dan Mohamad Syazwan juga diperintah membela diri atas pertuduhan mencederakan mangsa.Mereka dituduh dengan sengaja menyebabkan kecederaan terhadap mangsa, untuk mendapatkan pengakuan bahawa dia telah mencuri komputer riba, mengikut Seksyen 330 Kanun Keseksaan dibaca bersama Seksyen 34 kanun sama yang membawa hukuman maksimum penjara tujuh tahun dan denda, jika sabit kesalahan.Perbuatan itu didakwa dilakukan di dalam bilik 03-05, blok penginapan asrama Jebat universiti itu di Kem Perdana, Sungai Besi antara 2.30 pagi hingga 5.30 pagi 21 Mei 2017.Zulfarhan Osman meninggal dunia di Hospital Serdang pada 1 Jun 2017.


Covid-19, membazir wang antara punca pengundi Cina enggan pulang bagi PRN Johor

Lim Mei Yen yang menetap di Shah Alam, Selangor tidak mahu menanggung risiko terkena jangkitan Covid-19 sekiranya pulang mengundi pada Pilihan Raya Negeri (PRN) Johor akan datang.Tambahan lagi, Lim yang berusia 28 tahun itu sedang menjalani kuarantin kendiri selepas pulang dari tugasan di luar negara.Atas sebab itu, Lim khuatir jika dirinya menjadi pembawa virus itu kepada ibu bapanya di rumah Taman Bukit Perdana di Batu Pahat.“Saya balik mengundi tidak akan ubah harga telur juga. Ibu saya makan (telur) di Johor harga RM16 sepapan, saya di Glenmarie juga sama,” katanya kepada MalaysiaNow.“Jadi, apa yang boleh kita ubah?”Sementara Caster Ng seorang jurutera penyelenggaraan di sebuah hospital swasta di Sarawak berkata dia enggan pulang mengundi untuk menjimatkan kos perbelanjaan keluarganya.Ng, 39, yang menetap di Kuching sudah berkhidmat selama tujuh tahun bersama suami dan tiga orang anaknya baru sahaja pulang ke Tebrau, Johor Bahru untuk sambutan Tahun Baru Cina, awal Februari lalu.Katanya, jika dia pulang sekali lagi dengan menempah tiket penerbangan dalam masa yang singkat, boleh menelan kos perbelanjaan yang tinggi mencecah ribuan ringgit.“Saya sudah memberi undi pada PRU14 lalu. Seperti semalam saya pergi beratur mengundi, sekarang mahu undi lagi?“Maaflah, ini sangat meletihkan,” katanya ketika dihubungi MalaysiaNow.Azizuddin Sani dari Universiti Utara Malaysia (UUM) berkata, faktor utama kaum Cina enggan pulang mengundi kerana mengambil kira keadaan kes jangkitan Covid-19 yang sedang meningkat dan keberadaan mereka di luar kawasan menyukarkan untuk pulang.Katanya selain itu, ramai yang tidak merasakan apa-apa perubahan terhadap kehidupan mereka jika berlaku perubahan kepada kerajaan negeri Johor.Ini kerana, katanya, mereka masih belum mengesan fungsi parti pembangkang termasuk Perikatan Nasional (PN) yang mampu merubah kehidupan dan peluang ekonomi masyarakat Cina.“Kerana setakat ini, tidak jelas agenda semua parti untuk membantu masyarakat Cina,” katanya kepada MalaysiaNow.Bagaimanapun katanya, secara umum dilihat pengundi bukan Melayu masih menyokong Pakatan Harapan (PH) dan DAP walaupun terdapat perubahan sikap terhadap Barisan Nasional (BN) dan MCA.Masyarakat Cina praktikalAzizuddin berkata, masyarakat Cina amat praktikal dalam memerhati pergerakan politik dengan melihat dasar-dasar yang diketengahkan, bukannya sentimen yang dipermainkan oleh parti politik.“Atas faktor ini, mereka melihat kestabilan kerajaan juga penting. Ini mungkin akan beri kelebihan pada BN.“Itu sebab ada perubahan sikap sikit pengundi Cina pada BN,” katanya.Masyarakat Cina mewakili 37% pengundi di Johor.Penganalisis politik dari Institut Hal Ehwal Antarabangsa Singapura Oh Ei Sun berkata, pengundi bukan Melayu akan memilih parti politik berpandukan dua faktor yang menonjol.Pertama, katanya, tidak melibatkan ketuanan dan layanan sama rata kepada semua.Kedua, beliau menjelaskan, parti yang menawarkan kebangkitan sosioekonomi ekoran aliran ekonomi negeri itu terjejas teruk sejak dua tahun lalu akibat penutupan sempadan Johor-Singapura bagi mengelak penularan jangkitan Covid-19“Sebenarnya, faktor kedua ini adalah isu yang menjadi tumpuan ramai termasuk dari semua kaum,” katanya kepada MalaysiaNow.PRN Johor bakal menyaksikan pertembungan antara pelbagai gabungan dan parti politik.Selain BN, Pakatan Harapan (PH) dan PN, parti-parti seperti Pejuang, Muda dan Warisan turut mengambil bahagian.


5 perkara perlu diketahui menjelang sidang khas Parlimen 26 Julai

Sidang khas Parlimen selama lima hari bermula 26 Julai depan, pertama kali semenjak Proklamasi Darurat diisytiharkan pada Januari, akan diadakan bagi kerajaan membentangkan proklamasi darurat dan ordinan-ordinan darurat seperti yang dikehendaki Yang di-Pertuan Agong Sultan Abdullah Sultan Ahmad Shah.Bagaimanapun, sidang khas Parlimen ini dikritik pembangkang kerana dikatakan tidak mempunyai perbahasan dan hanya seperti taklimat diberikan menteri.MalaysiaNow cuba mendapatkan penjelasan daripada sumber kerajaan berhubung Sidang Khas Parlimen yang akan bermula Isnin depan.(1) Apakah perbezaan antara sidang khas Parlimen dan sidang biasa Parlimen?• Secara amnya, tempoh persidangan setiap tahun Parlimen dikenali sebagai Penggal Parlimen.• Tempoh penamatan Penggal Parlimen pula dikenali sebagai Prorog, yang mana Sidang Parlimen diprorog ke Penggal Parlimen yang baru.• Persidangan Majlis dalam sesuatu Penggal Parlimen dikenali sebagai Mesyuarat.• Peraturan Mesyuarat 11(3) menyatakan sekiranya perdana menteri memaklumkan kepada Yang di-Pertua Dewan akan isu yang mustahak ataupun mempunyai faedah kepada orang ramai, satu Mesyuarat ataupun sidang khas perlu diadakan sekiranya Majlis berada dalam tangguhan iaitu sebelum Dewan diprorog.• Sidang khas Parlimen ini berbeza dengan sidang biasa Parlimen kerana ianya mesti diadakan lebih awal dari sidang biasa Parlimen yang ditetapkan tarikhnya oleh Takwim.• Sidang khas Parlimen juga tiada tempoh Pemberitahuan/Notis berbanding dengan Notis 28 Hari bagi sidang biasa Parlimen.(2) Apakah perbezaan Aturan Urusan Mesyuarat antara sidang khas Parlimen berbanding sidang biasa Parlimen?• Peraturan Am 11(3) menyatakan bagi sidang khas Parlimen, perdana menteri akan menetapkan Aturan Urusan Mesyuarat mengikut budi bicara beliau.(3) Bolehkan ahli Parlimen membawa usul ke dalam Dewan untuk dibahaskan, dan adakah ianya akan ditolak ataupun diterima?• Mengikut Peraturan Am 11(3), perdana menteri menetapkan Aturan Urusan Mesyuarat yang hanya akan melibatkan:a) Pembentangan Proklamasi Darurat dan Ordinan-Ordinan Darurat.b) Pembentangan Proklamasi Darurat (2) bertarikh 12 Disember 2020 mengenai Pilihan Raya Kecil Parlimen Gerik serta Pembentangan Proklamasi Darurat (3) bertarikh 12 Disember 2020 mengenai Pilihan Raya Kecil N66 Bugaya, Sabah.c) Penerangan menteri-menteri di bawah Peraturan Am 14(1)(i).(4) Bolehkah ahli Dewan membahaskan perkara-perkara yang dibentangkan dalam sidang khas Parlimen ini?• Pembentangan Proklamasi Darurat dan Ordinan-Ordinan Darurat bagi sidang khas ini bermaksud dokumen-dokumen tersebut diletakkan di atas meja, bukan untuk dibahaskan dan diundi.• Di dalam Perkara 150(3) Perlembagaan Persekutuan, perkataan Bahasa Inggeris bagi terma Pembentangan Proklamasi Darurat dan Ordinan-Ordinan Darurat adalah “laid”, (laid before both Houses of Parliaments) dan bukannya “tabled”, jika “tabled” barulah untuk dibahas dan diundi.(5) Bolehkan ahli-ahli Dewan bertanyakan soalan semasa sesi penerangan menteri-menteri.• Ahli-ahli Dewan boleh bertanyakan soalan hanya selepas menteri selesai setiap sesi penerangan dan terhad kepada isu yang merangkumi penerangan menteri.


Pengembara pernah dijangkiti Covid lengkap vaksinasi tidak perlu kuarantin, kata Khairy

Menteri Kesihatan Khairy Jamaluddin hari ini berkata pengembara yang pernah dijangkiti Covid-19 tetapi lengkap vaksinasi tidak perlu menjalani kuarantin wajib ketika tiba di Malaysia berkuat kuasa esok.Menurut Khairy, kerajaan masih mengamalkan prosedur kawalan sempadan dan mewajibkan ujian saringan dan kuarantin ke atas pengembara.“Setibanya di Malaysia, pengembara yang pernah dijangkiti Covid-19 dalam tempoh 11 hari hingga 60 hari dan lengkap vaksinasi Covid-19 tidak perlu menjalani kuarantin wajib,” katanya dalam satu kenyataan hari ini.“Mereka bagaimanapun masih perlu lakukan ujian pengesanan Covid-19 menggunakan RTK Ag di hadapan petugas kesihatan kerajaan atau swasta yang ditempatkan di pintu masuk antarabangsa (PMA).”Bagaimanapun, bagi pegembara yang belum menerima vaksinasi lengkap atau tidak divaksinasi akan dikenakan kuarantin wajib selama tujuh hari di stesen kuarantin yang disediakan kementerian kesihatan.Sejak Disember, kerajaan menetapkan pegembara yang tiba dari luar negara perlu menjalani kuarantin di stesen kuarantin tanpa mengira status vaksinasi berikutan kebimbangan global terhadap varian Omicron.Selain perlu menjalani kuarantin, mereka juga perlu menjalani ujian saringan beberapa kali sepanjang kuarantin tersebut dan hanya dilepaskan selepas negatif bagi ujian saringan terakhir.Dalam pada itu, Khairy turut berkata kerajaan turut mengenakan beberapa syarat kepada pegembara yang mempunyai sejarah jangkitan.Antara lain mereka perlu menerima vaksin lengkap dengan bukti vaksinasi; menunjukkan bukti sejarah jangkitan dalam tempoh 11 hingga 60 hari sebelum berlepas ke Malaysia; dan menunjukkan surat sihat untuk melakukan perjalanan (fit to travel) dari hospital.“Kesemua dokumen berkaitan hendaklah dibawa dan ditunjukkan kepada pihak berkuasa penerbangan dan kesihatan di pintu masuk, sekiranya diminta,” kata Khairy.Selain itu, pengembara yang tiba di pintu masuk negara turut dikehendaki mematuhi beberapa prosedur operasi standard berhubung aplikasi MySejahtera.Ia termasuk mengimbas kod QR “Pengembara dari luar negara”, mengimbas suhu badan dan menjalani ujian RTK Ag di hadapan petugas kesihatan.“Sementara itu bagi pengembara yang tidak pernah dijangkiti Covid-19, ketetapan semasa masih terpakai.“Kerajaan akan memaklumkan sebarang perkembangan mengenai situasi dan ketetapan baru bagi pengembara dari semasa ke semasa,” katanya.


Bekalan vaksin Covid-19 jadi tumpuan hari akhir Dewan Rakyat

Perihal berkaitan bekalan vaksin Covid-19 dari syarikat farmaseutikal antarabangsa Pfizer, antara tumpuan pada hari terakhir persidangan Dewan Rakyat, hari ini.Menurut Aturan Urusan Mesyuarat, perkara itu terkandung dalam sesi Waktu Pertanyaan-pertanyaan Menteri yang akan diajukan Lim Guan Eng (PH-Bagan) kepada menteri sains, teknologi dan inovasi berhubung kos, keberkesanan, dan liputan vaksin, khususnya tempoh imuniti serta jaminan perubatan kesan sampingan vaksin itu.Lim turut meminta penjelasan dan rasional pemilihan vaksin keluaran Pfizer berbanding syarikat vaksin lain, termasuk di Amerika Syarikat, China dan Rusia, serta perbandingan kos dan keberkesanan vaksin mereka.Syed Ibrahim Syed Noh (PH-Ledang) pula minta perdana menteri menyatakan pendirian kerajaan dalam menangani penularan wabak Covid-19, susulan pembukaan sektor ekonomi.Selesai sesi itu, tumpuan akan beralih kepada Rang Undang-Undang Langkah-Langkah Sementara bagi Pembiayaan Kerajaan (Penyakit Koronavirus 2019 (Covid-19)) (Pindaan) 2020 bagi bacaan kali yang kedua.Turut dijadual dibentangkan bagi bacaan kali kedua ialah Rang Undang-Undang Cukai Jualan (Pindaan) 2020, Rang Undang-Undang Cukai Perkhidmatan (Pindaan) 2020, dan Rang Undang-Undang Cukai Pelancongan (Pindaan) 2020.Persidangan Dewan Rakyat yang berlangsung selama 29 hari sejak 2 November lepas, akan berakhir hari ini.


11 maut angkara taufan New Zealand, ribuan masih hilang

Jumlah maut akibat Taufan Gabrielle di New Zealand meningkat kepada 11 orang pada Ahad ketika beribu-ribu orang masih hilang seminggu selepas ribut melanda North Island di negara itu.
Taufan tersebut melanda wilayah paling utara pulau itu pada 12 Februari dan dijejaki sehingga ke pantai timur, menyebabkan kemusnahan yang meluas. Perdana Menteri Chris Hipkins menyebut taufan Gabrielle sebagai bencana alam terbesar di New Zealand abad ini.
Pada Ahad, polis berkata dua lagi maut di Hawke's Bay yang teruk dilanda taufan itu.
Lebih banyak kematian mungkin berlaku, kata Hipkins kepada pemberita, sambil berkata 3,216 orang disahkan baik, manakala polis sedang berusaha untuk memastikan status lebih 3,000 yang lain.
Kehidupan telah "diterbalikkan" oleh bencana itu dan pemulihan umpama "gunung yang curam di hadapan", katanya sambil menunjuk kepada telekomunikasi yang terganggu, kekurangan air segar dan jalan rosak yang masih menyekat akses ke beberapa kawasan.
Rantaian bekalan terganggu menyebabkan masalah mengalihkan barang, banyak tanaman telah musnah, dengan 28,000 rumah masih terputus bekalan elektrik, katanya.
"Tahap sebenar kemusnahan dan kerugian semakin nyata dari hari ke hari," kata perdana menteri.
Pasukan dari Fiji akan berlepas ke New Zealand dalam beberapa hari akan datang bagi membantu pemulihan, satu daripada 12 tawaran bantuan antarabangsa yang diterima setakat ini, kata Hipkins. Dua puluh tujuh pekerja kecemasan dari Australia sedang membantu usaha bantuan.
Usaha pemulihan diteruskan pada Ahad, dengan pasukan dari Majlis Auckland menjalankan penilaian pembinaan pantas ke atas rumah yang rosak di kawasan pantai Muriwai dan Piha, kira-kira 60km di barat bandar terbesar di negara itu, Auckland.
Pihak berkuasa kecemasan dan tentera telah menurunkan bekalan kritikal melalui helikopter kepada komuniti yang terkandas sejak taufan itu.
Polis telah menghantar 100 pegawai tambahan ke Hawke's Bay dan Tairawhiti, termasuk ke kawasan terpencil, di tengah-tengah laporan wujudnya kejadian rompakan.
"Polis sedang berusaha untuk menjaga undang-undang dan ketenteraman," kata Hipkins.


Mengejar ‘American dream’ dengan adunan budaya Malaysia

Kurang setahun yang lalu, Logesh Kumaar dan isterinya, Rachel memulakan saluran YouTube mereka dengan memberi tumpuan mengenai keluarga dan “pengembaraan gila-gila mereka”.Sebagai anak kelahiran Klang, Logesh sering berkongsi mengenai budaya Malaysia bersama Rachel yang merupakan seorang warga Amerika Syarikat (AS).Perkongsian mereka berjaya mendapat sambutan ramai penonton yang terhibur melihat Logesh mengajar mengajar Rachel untuk bercakap Bahasa Melayu dan menikmati masakan dan makanan Malaysia.Bagi mereka, usaha silang budaya tidak terhenti setakat bahasa dan makanan.Logesh Kumar ketika ditemu bual MalaysiaNow baru-baru ini.Dengan cara itu, mereka berharap anak-anak membesar dengan menghargai banyak aspek budaya Malaysia yang wujud dalam makanan-makanannya.Logesh dan Rachel bersetuju anak-anak mereka perlu belajar mengenai budaya Malaysia.Sebagai seorang warga AS, Rachel mengatakan warisan budaya yang ada padanya mudah luntur dan sukar dijejaki.Walaupun AS memiliki budayanya yang tersendiri, namun ia tidaklah sekukuh budaya di Malaysia.“Saya membesar tanpa mengetahui budaya saya sendiri.“Keluarga saya sudah tinggal di Amerika sejak beberapa generasi, namun saya tak pernah benar-benar rasa patriotik terhadap negara sendiri,” katanya.“Namun Logesh ada hubungan yang dalam negara dan orang-orangnya. Saya mahu anak-anak jadi sepertinya, saya mahu mereka tahu siapa diri mereka, bercakap bahasanya dan mahu mereka rasa ada hubungan dengan Malaysia.”Rachel turut membandingkan perbezaan budaya yang ada antara dua negara.Menurutnya, individualisme kental di AS sementara Malaysia memiliki nilai dan semangat kolektif yang lebih kuat.Rachel membicarakan budaya Amerika Syarikat yang berbeza berbanding Malaysia.Oleh kerana itu, katanya, warga Malaysia mempunyai sistem sokongan yang kuat ekoran nilai-nilai komuniti, kekeluargaan dan persahabatan yang kukuh.“Logesh masih ada kawan-kawan yang dia kenal sejak umurnya tujuh tahun.“Sehingga hari ini, kawan-kawannya sanggup lakukan apa sahaja untuknya dan dia pun sanggup buat apa sahaja untuk kawannya. Saya fikir itu adalah satu perkara yang unik.”Walaupun tidak menafikan ada juga sisi gelap Malaysia, Logesh masih percaya dengan kecantikan yang ada pada Malaysia.“Orang kata pada kita ahli politik ini teruk, tapi pada saya, tak ada satu negara yang sempurna,” katanya.“Setiap negara ada cacatnya. Apa yang menjadikan sebuah negara itu indah adalah orang-orangnya. Orang yang ada di sini adalah hal yang paling penting buat kami – ahli keluarga dan kawan-kawan adalah hal yang paling kami peduli, tidak kisahlah apa orang lain kata.”Logesh sudah berada di AS lebih dari 10 tahun, namun dia merancang untuk pulang ke Malaysia dan membawa keluarganya bersama-sama tinggal di sini.Katanya, sebab dia mahu pulang termasuk apa yang disifatkannya sebagai budaya persaingan yang ada di AS.Menurutnya, orang-orang yang tinggal di AS, terutama di “Silicon Valley” sentiasa berusaha dan meletakkan kerjaya mereka mengatasi segala hal lain.Dia mengatakan budaya itu menyebabkan orang di sekeliling mereka turut sama terkesan di mana ia menjadi punca semua orang keletihan dalam jangka masa panjang.“Saya tak mahu hidup seperti itu selama-lamanya. Saya mahu capai tahap di mana saya rasa puas dengan keluarga saya sendiri,” katanya.“Saya yakin tak ada satu amaun wang yang dapat buat kita gembira. Kami sedar tak ada gunanya untuk berhempas pulas tanpa henti.”Ini jugalah yang menyebabkan mengapa Kumar dan Rachel berfikir betapa penting budaya dan warisan tetap hidup dan keluarga dan seterusnya diwariskan kepada anak-anak.Bagi mereka, apabila seseorang mengetahui tentang asal usul, ia sentiasa boleh dijadikan sebagai satu rujukan.


Kesatuan Eropah setuju pelan kecemasan kurangkan penggunaan gas

Negara-negara anggota Kesatuan Eropah (EU) bersetuju dengan pelan kecemasan untuk mengurangkan penggunaan gas secara sukarela sebagai langkah mengurangkan kebergantungan bahan api Rusia dan bersiap sedia menghadapi senario jika import itu dihentikan, lapor Sputnik, memetik agensi berita Jerman dpa pada Selasa.
Pelan kecemasan itu mencadangkan pengurangan kegunaan gas asli secara sukarela sebanyak 15% dari Ogos 2022 – Mac 2023, menurut laporan itu.
Menteri-menteri tenaga EU akan bersidang dalam Majlis Tenaga EU Tergempar pada Selasa, bagi mencapai persetujuan politik mengenai pelan yang dinamakan "Jimatkan Gas untuk Musim Sejuk yang Selamat".
Pada Rabu, Suruhanjaya EU mencadangkan langkah baharu yang diselaraskan terhadap negara-negara anggota sebagai satu cara untuk mengurangkan kebergantungan kepada import serta mengekang lonjakan harga.
Sasaran awal penjimatan adalah sekitar 15% dan akan bermula pada 1 Ogos 2022 hingga 31 Mac 2023, dijangka memberi penjimatan 45 bilion meter padu gas mengikut rancangan.
Pada dasarnya, ketetapan itu adalah secara sukarela, tetapi jika matlamat itu gagal dicapai, ia kemungkinan diwajibkan kepada seluruh negara-negara anggota.
Cadangan Suruhanjaya Eropah akan mula berkuatkuasa selepas diluluskan oleh suara majoriti.
Beberapa negara, bagaimanapun menyuarakan bantahan mereka terhadap pengurangan itu, termasuk Itali, Poland, Hungary, Portugal, Greece dan Sepanyol.


Pelawat antarabangsa kembali ke Malaysia selepas sempadan dibuka semula

Pembukaan pintu sempadan antarabangsa negara yang bermula hari ini selepas dua tahun penutupan, menyaksikan ketibaan ramai pengunjung warga asing teruja untuk melancong dan bercuti di Malaysia.Dalam temu bual bersama media yang menunggu di balai ketibaan Lapangan Terbang Antarabangsa Kuala Lumpur (KLIA) pagi tadi, pengunjung yang tiba dari pelbagai negara termasuk Eropah meluahkan keterujaan mereka sebaik tiba ke negara ini selepas tidak dapat berbuat ekoran penutupan sempadan selepas pandemik Covid-19 diumumkan pada awal 2020.Menurut pelancong dari Perancis yang hanya mahu dikenali sebagai Philip, kali terakhir beliau berada di negara ini adalah dua tahun lalu sebelum Malaysia dilanda Covid-19 dan beliau sangat gembira apabila akhirnya dapat kembali menjejakkan kaki sekali lagi di negara ini.“Saya suka semua perkara tentang Malaysia. Makanannya sedap, cuacanya baik, malah masyarakatnya sangat mesra,” katanya sebaik beliau turun dari pesawat.“Ini bukan kali pertama saya datang ke Malaysia. Saya sangat teruja dapat kembali pada hari pertama (pintu sempadan dibuka).”Tambah Philip, beliau merancang untuk berada di Malaysia selama sebulan.Pada awal Mac, Perdana Menteri Ismail Sabri Yaakob mengumumkan pembukaan sempadan antarabangsa Malaysia sebagai sebahagian daripada peralihan ke fasa endemik.Pengumuman itu disambut baik pemain industri pelancongan di mana mereka menjangka kehadiran pelancong akan mempercepatkan proses pemulihan industri itu sekali gus dapat menyumbang pertumbuhan ekonomi yang lebih pantas terutamanya pada separuh kedua 2022.Penutupan sempadan negara dilaksanakan selepas perintah kawalan pergerakan (PKP) berkuat kuasa pada Mac 2020 sebagai langkah mengekang penularan Covid-19 di Malaysia.Sementara itu, pelancong dari Palestin, Ahmad, meluahkan rasa syukur apabila beliau akhirnya dapat melawat Malaysia kembali setelah lama tidak dapat mengunjungi negara ini.“Saya rindu sangat dan sudah lama tak datang sini. Kini saya boleh datang melawat kawan saya di Malaysia.“Walaupun dulu boleh masuk (ke Malaysia), tetapi terlalu banyak prosedur perlu dilalui,” katanya.Tinjauan lanjut MalaysiaNow di KLIA juga turut mendapati antara pengunjung lain yang tiba pada hari pertama penerbangan antarabangsa dibuka semula adalah dari Jerman dan Lubnan.Selain melancong, ada juga yang masuk ke dalam negara bagi urusan perniagaan.“Saya sangat teruja untuk kembali ke Kuala Lumpur. Dalam lawatan kali ini saya berhasrat untuk berkunjung ke semua lokasi menarik di Malaysia,” kata Mustafa dari Lubnan yang turut merancang untuk bercuti di Malaysia selama 40 hari.


Mangsa kes rogol Adun Tronoh beri keterangan di Mahkamah Tinggi

Dua saksi terlindung termasuk mangsa kes rogol pembantu rumah membabitkan Ahli Dewan Undangan Negeri (Adun) Tronoh Paul Yong Choo Kiong hadir memberi keterangan di Mahkamah Tinggi secara tertutup hari ini.Prosiding membabitkan kedua-dua saksi dilindungi itu dimulakan dengan keterangan mangsa pada kira-kira 2.15 petang sebelum saksi dilindungi seterusnya memberi keterangan mengikut Akta Perlindungan Saksi 2009.Bagaimanapun saksi ke-15 dan saksi ke-16 itu hanya boleh dilihat Hakim Abdul Wahab Mohamed manakala pihak pendakwaan dan peguam hanya boleh mendengar suara saksi tanpa melihat saksi ketika memberi keterangan.Petugas media yang hadir juga tidak dibenarkan merakam gambar dan mendengar prosiding ketika saksi terlindung memberi keterangan namun hanya sempat membuat liputan ketika pegawai siasatan tempat kejadian Insp V. Simon, 38, dari Bahagian Forensik Ibu Pejabat Polis Kontinjen (IPK) Perak menyambung keterangan pada pagi tadi.Simon memberitahu mahkamah bahawa pihaknya telah melakukan pemeriksaan polilight pada lapan kesan tompokan disyaki air mani yang ditemukan pada sarung tilam di tempat kejadian berdasarkan maklumat pengadu sebelum ia dihantar ke Jabatan Kimia Malaysia untuk pengesahan.“Sebagai penugasan forensik, kami buat pemeriksaan menggunakan polilight, dengan kesan cahaya yang kami temukan, kami akan buat penandaan dan hantar ke Jabatan Kimia maksudnya hanya ahli kimia akan membuat pemeriksaan secara khusus.“Dalam penggunaan polilight ini perbezaan untuk menentukan cecair biologi antara air mani, air kencing, darah dan air liur adalah pada warna yang kami kesan pada permukaan yang kami buat pemeriksaan.“Contohnya kesan air mani apabila disuluh pada permukaan tersebut, sejenis cecair lutsinar putih akan bersinar dan kami anggap ia sebagai air mani, disyaki sahaja bukan sahkan air mani dan kami buat penandaan untuk analisa di jabatan kimia,” katanya ketika pemeriksaan balas oleh peguam Rajpal Singh yang mewakili Paul Yong.Beliau berkata pihaknya turut menghantar dua swabbing stick yang ditemukan di tempat kejadian kepada jabatan kimia untuk dianalisa.Ketika pemeriksaan semula oleh timbalan pendakwa raya Liyana Zawani Mohd Radzi, Simon berkata pihaknya tidak menjalankan pemeriksaan polilight pada mop yang dirampas kerana ia telah dicuci dan terus menghantarnya untuk dianalisa jabatan kimia.Simon bagaimanapun bersetuju bahawa pasukan forensik pergi ke lokasi selepas 38 jam kejadian berlaku iaitu kira-kira 12.10 tengah hari pada 9 Julai dan pengaduan dibuat selepas 22 jam waktu kejadian selain bersetuju bahawa siasatan forensik dibuat secara khusus berdasarkan maklumat diberikan pengadu yang membawa ke sebuah bilik tingkat satu rumah Paul Yong ketika disoal Rajpal.Semalam, Simon dalam keterangannya berkata lapan kesan tompokan disyaki air mani ditemukan pada sarung tilam di rumah Paul Yong selain empat helai rambut.Seramai 14 saksi telah memberi keterangan pada perbicaraan yang bermula 5 April lalu dan dijangka mahkamah akan memanggil 10 lagi saksi termasuk dua saksi terlindung untuk memberi keterangan.Paul Yong, 51, mengaku tidak bersalah melakukan perbuatan itu di kediamannya di Meru Desa Park antara 8.15 malam dan 9.15 malam pada 7 Julai 2019.Kes itu sebelum ini disebut di Mahkamah Sesyen namun pada 15 Disember 2020, Mahkamah Persekutuan membenarkan permohonan pembelaan supaya ia dipindahkan ke Mahkamah Tinggi untuk perbicaraan.Adun Tronoh itu didakwa di Mahkamah Sesyen pada 23 Ogos 2019 ketika memegang jawatan exco perumahan, kerajaan tempatan, pengangkutan awam, hal ehwal bukan Islam dan kampung baru Perak.Pendakwaan dikendalikan pengarah pendakwaan Negeri Perak Azlina Rasdi, timbalan pendakwa raya Liyana Zawani dan Ainul Wardah Shahidan manakala pasukan pembelaan terdiri daripada Rajpal, Salim dan Phang Yong Nur Sarah.


Apandi Ali gagal kawal emosi, menangis di kamar mahkamah

Mohamed Apandi Ali gagal mengawal perasaan dan menangis ketika memberi keterangan pada perbicaraan kes saman beliau terhadap Penasihat DAP Lim Kit Siang yang didakwa memfitnahnya dalam satu artikel berhubung skandal 1Malaysia Development Berhad (1MDB) di Mahkamah Tinggi hari ini.Babak penuh emosi itu berlaku ketika Mohamed Apandi menjawab soalan peguamnya, M.Visvanathan pada hari ketiga perbicaraan di hadapan hakim Azimah Omar berhubung tempoh beliau menyandang jawatan peguam negara (AG) dari 2015 hingga 2018.Soalan itu berkisar tentang artikel berita asing berhubung skandal tersebut yang dibangkitkan peguam Lim semalam dan Apandi berkata ia adalah laporan berita The New York Times dan ditulis sejurus selepas sidang akhbarnya pada 26 Januari 2016.Sebagai AG, Mohamed Apandi memikul dua tangggungjawab iaitu sebagai penasihat undang-undang kepada kerajaan dan pendakwa raya, jadi beliau tidak mempunyai masa untuk membaca akhbar tempatan atau luar negara.“Sebagai pendakwa raya, terdapat beribu-ribu kertas siasatan di seluruh negara yang perlu saya teliti sebelum diagihkan kepada pegawai di negeri terbabit kecuali kes berprofil tinggi, saya begitu sibuk. Saya juga tidak dapat mengambil cuti kerana ini bukan satu tugas yang mudah. Ia sememangnya satu tanggungjawab yang amat berat dan telah menyebabkan kesihatan saya terjejas.“Saya kini menjalani pemeriksaan di Institut Jantung Negara (IJN) disebabkan tekanan,” katanya.Mohamed Apandi berkata beliau dilantik sebagai AG pada usia 65 tahun dan tidak memiliki jumlah tahun perkhidmatan yang mencukupi untuk menerima pencen penuh.“Itulah pengorbanan yang saya lakukan apabila saya diberi tugas sebagai AG dan jawatan AG bukan jawatan yang berpencen. Ia adalah jawatan kontrak.“Terima kasih kerana membenarkan saya meluahkan semua ini. Saya pendam perkara ini, orang ramai mengutuk saya. Saya minta maaf, saya tak dapat teruskan,” kata beliau dengan air mata bercucuran di pipi sambil ditenangkan peguamnya.Mohamed Apandi juga memaklumkan mahkamah bahawa beliau tidak pernah meminta atau melobi untuk menjadi AG.“Ketika itu saya berkhidmat sebagai hakim Mahkamah Persekutuan dan tidak sabar untuk bersara apabila secara tiba-tiba saya dilantik sebagai AG,” katanya.Mahkamah kemudian berehat selama sejam sebelum Mohamed Apandi meneruskan keterangannya.Pada 5 Julai 2019, Mohamed Apandi menyaman Lim dan dalam penyataan tuntutan mendakwa pada 6 Mei 2019, Lim telah menulis dan membawa kepada penerbitan artikel bertajuk ‘Dangerous fallacy to think Malaysia’s on the road to integrity’ dalam Malaysiakini.Beliau mendakwa perkataan berunsur fitnah dalam artikel itu membawa maksud bahawa beliau telah terlibat dalam jenayah dan bersubahat dalam skandal kewangan 1MDB, seorang individu yang tidak bermoral dan berintegriti, tikda beretika serta telah menyalahgunakan kuasanya ketika menjadi AG.Mohamed Apandi, yang menyandang jawatan AG dari 27 Julai 2015 hingga 4 Jun 2018, mendakwa bahawa perkataan fitnah itu adalah tidak benar dan ditulis dengan niat mencemarkan imej serta kredibilitinya sebagai bekas AG Malaysia bagi meraih publisiti murahan.Beliau menuntut ganti rugi teruk dan teladan serta ganti rugi am sebanyak RM10 juta, perintah injunksi bagi menghalang Lim dan/atau ejennya daripada terus menerbitkan perkataan yang didakwa berunsur fitnah dan relief lain yang difikirkan sesuai oleh mahkamah.Perbicaraan bersambung esok.


Presiden Umno mengadap Sultan Perak

Presiden Umno Ahmad Zahid Hamidi tiba di Istana Kinta di Ipoh pagi ini, dipercayai untuk menghadap Sultan Perak Sultan Nazrin Shah bagi menyembah maklum pendirian parti berhubung kemelut terkini politik negeri itu.Kenderaan membawa beliau dilihat memasuki pintu masuk Istana Kinta pada 9.47 pagi tadi.Malam tadi, Zahid yang juga ahli Parlimen Bagan Datuk, menghadiri mesyuarat khas Badan Perhubungan Umno Perak di Ipoh.Kemelut politik negeri Perak bermula selepas Menteri Besar Ahmad Faizal Azumu daripada Bersatu, gagal memperoleh sokongan majoriti ahli Dewan Undangan Negeri (Adun) dalam usul keyakinan yang dikemukakan pada persidangan Dewan Undangan Negeri (DUN), Jumaat lepas.Dalam undian sulit yang dijalankan, Faizal yang juga Adun Chenderiang hanya mendapat 10 undi, berbanding 48 menolak manakala satu berkecuali.DUN Perak merangkumi 25 Adun Barisan Nasional (BN) yang kesemuanya daripada Umno, DAP (16), Amanah (5), Bersatu (5), PKR (3) dan PAS (3), manakala Gerakan dan Bebas masing-masing satu kerusi.


Kes baru Covid-19 jangkau 21,000

Malaysia merekodkan kes baru sebanyak 21,176 menjadikan kes keseluruhan Covid-19 meningkat sebanyak 1,940,950 kes.Sarawak masih merekodkan kes harian tertinggi iaitu 3,734 diikuti Selangor 3,595, Johor (2,297), Sabah (2,246), Pulau Pinang (1,939), Kedah (1,808), Perak (1,366), Kelantan (1,254) dan Pahang (853).Terengganu pula mencatatkan 776 kes, Melaka (485), Kuala Lumpur (467), Negeri Sembilan (252), Perlis (77) dan Putrajaya (21).Hanya Labuan (6) sahaja yang mencatatkan kes satu digit hari ini.Negara juga mencatat sebanyak 21,476 kes sembuh menjadikan jumlah keseluruhan kes sembuh meningkat kepada 1,678,962.Kes aktif dengan kebolehjangkitan pula kini berjumlah 242,161 kes.Dalam pada itu, kes yang memerlukan rawatan di unit rawatan rapi (ICU) adalah sebanyak 1,310 kes.Daripada keseluruhan angka itu, 935 kes adalah pesakit sah Covid-19, 375 masih dalam siasatan.Malaysia turut mencatat 341 lagi korban akibat Covid-19, menjadikan jumlah mangsa yang maut meningkat kepada 19,827.


‘Saya rasa lega’, kata Muhyiddin mengenang kehidupan, Tuhan dan jawatan keduniaan

Perdana Menteri Muhyiddin Yassin yang sering dilihat bersahaja berkata beliau berasa lega apabila beban yang ditanggung bagi melawan pandemik Covid-19 dapat dilepaskan dengan keputusan untuk meletakkan jawatan paling tinggi dalam negara.Dalam mesej perpisahan kepada pambantu-pembantunya di Pejabat Perdana Menteri pada 16 Ogos lalu, Muhyiddin berkongsi perbualan peribadi bersama isterinya Noorainee Abdul Rahman selepas mereka berdua solat subuh.“Pagi tadi lepas berjemaah Subuh bersama isteri saya, duduk – biasa begitulah, lepas subuh, duduk sekejap sekitar lima hingga 10 minit berbual. Dia bertanya, apa yang awak rasa? Saya beritahu saya rasa lega sebab beban di bahu saya sebagai perdana menteri sudah tidak ada lagi lepas hari ini,” kata beliau sejurus sebelum berangkat ke Istana Negara bagi menyerahkan surat peletakan jawatan kepada Yang di-Pertuan Agong.Muhyiddin berkata beliau sentiasa percaya seseorang itu perlu melakukan perkara yang betul sambil menambah bahawa jawatan perdana menteri hanyalah jawatan yang bersifat keduniaan.Beliau berkata kehidupan adalah sebuah perjalanan dengan matlamat utamanya adalah keredaan Tuhan.“Pertimbangan kita ini bukan duniawi, sebab itu bagi saya, hilang jawatan perdana menteri, itu duniawi. Saya tak boleh bawa ke mana pun,” kata Muhyiddin yang menyokong bekas timbalan perdana menteri, Ismail Sabri Yaakob bagi menggantikannya.Ismail dijadualkan akan mengangkat sumpah jawatan di Istana Negara esok.Muhyiddin berkata beliau menjangkakan para sejarawan akan menulis menyatakan tentang beliau dalam sejarah negara dalam bahagian kecil tulisan sahaja mengenai penggal pendek pentadbiran yang diketuainya.“Mungkin ada nota kaki yang menulis tentang saya, satu waktu ada seorang perdana menteri namanya Muhyiddin Yassin atau Mahiaddin Yassin yang menjadi perdana menteri ke-8.“Mungkin ada bab pendek kerana saya tak lama (pegang jawatan). Namun saya fikir saya harus berbangga kerana kita sudah cuba,” kata Muhyiddin.Muhyiddin meletakkan jawatan perdana menteri minggu ini selepas lebih sepuluh ahli Parlimen yang diketuai bekas perdana menteri Najib Razak dan Ahmad Zahid Hamidi mengumumkan penarikan sokongan terhadapnya.Lelaki berusia 74 tahun ini pernah dipecat daripada Kabinet oleh Najib pada 2015 kerana mempersoalkan penglibatan bekas presiden Umno itu dalam skandal 1MDB.Selepas beberapa lama keluar dari Umno, beliau menubuhkan Bersatu dan bersama-sama pembangkang dalam Pilihan Raya Umum 2018 dan kembali memegang jawatan dalam Kabinet yang diketuai, Dr Mahathir Mohamad.Selepas kejatuhan PH pada 2020, Muhyiddin dilantik menjadi perdana menteri.Menurut Muhyiddin, sekiranya kerusi di pejabatnya boleh bercakap, ia akan beritahu bagaimana pertemuannya bersama bekas perdana menteri Najib Razak sejurus sebelum beliau dipecat daripada jawatan timbalan perdana menteri pada 2015.“Selepas tak sampai setengah jam, dia tendang saya keluar. Balik pejabat TPM, panggil semua, tak lama saya duduk. Saya cakap, Sorry, we have to pack up. Saya baru jumpa Najib. Dia pecat saya.”Beliau berkata, tidak perlu lama untuk mengemas barangan miliknya untuk dibawa pulang, hanya sebuah buku hadiah temannya.“Saya tak ada rahsia dalam meja. Surat-surat rahsia, tak ada apa.“Kerana kita tahu kita tak buat apa-apa salah.”Beliau turut menggambarkan kembali ke Pejabat Perdana Menteri tahun lalu adalah sebahagian daripada pusingan hidup.“Apa yang naik mesti turun. Namun apa yang jatuh, Insya Allah, akan kembali.”Mengenang hari-hari sewaktu menjadi penolong pegawai daerah, Muhyiddin berkata tidak pernah membayangkan yang satu hari nanti akan memegang jawatan yang paling tinggi dalam negara.“Saya sangat hormat dan percaya dengan pegawai awam.“Saya di sana sebelum ini untuk tiga tahun, lepas tu saya resign, masuk swasta. Tak fikir pun nak jadi perdana menteri satu hari. Allahu Akbar.”


Pandemik Covid-19 sebabkan pelajar tercicir kekurangan zat

Memperoleh wang saku RM200 dengan mengedar dadah merupakan tawaran terlalu menggoda buat pelajar lelaki daripada golongan miskin yang sudah hilang minat untuk ke sekolah.Ditambah pula dengan situasi semasa pandemik, rangkaian jenayah menjadikan pelajar sekolah tercicir sebagai rekrut mereka, menyebabkan harapan untuk kembali ke sekolah semakin tipis, kata profesor Universiti Malaya Shanthi Thambiah kepada MalaysiaNow.Sejak sekolah dibuka semula pada bulan Jun, angka pelajar sekolah menengah daripada keluarga miskin yang berhenti sekolah semakin meningkat.Ramai ibu bapa daripada keluarga miskin bandar melaporkan anak-anak mereka sudah tidak berminat untuk meneruskan persekolahan, menyebabkan hampir 10% pelajar lelaki berumur antara 15 hingga 17 tahun berhenti sekolah dan 7% lagi merupakan pelajar perempuan.Salah satu faktor penyumbang adalah amalan diet yang buruk semasa pandemik, kata satu laporan.Ibu bapa menghadapi tekanan selepas hilang pekerjaan menyebabkan mereka dalam dilema dalam membuat pilihan menyediakan makanan kepada keluarga.Mereka terpaksa mengurangkan perbelanjaan membeli daging, sayur-sayuran dan buah-buahan, terpaksa menukar pilihan kepada makanan yang diproses kurang berkhasiat serta lebih murah untuk mengisi perut yang lapar.Najitahnya, kanak-kanak daripada keluarga berpendapatan rendah mengalami perkembangan kognitif yang lebih perlahan disebabkan faktor nutrisi makanan yang tidak seimbang.Amaran itu turut disuarakan oleh pakar diet kanan daripada kementerian kesihatan yang berkata penutupan sekolah di seluruh negara akan membantutkan penerimaan nutrisisi yang disediakan kerajaan kepada pelajar daripada golongan berpendapatan rendah.“Kita perlu melihat secara spesifik mengenai isu disebabkan pandemik ini yang menyebabkan kanak-kanak kekurangan makanan berzat dan pelajar tercicir,” kata Shanti.“Adalah amat penting kita tidak memburukkan lagi keadaan yang sedia terjejas kerana impak negatif akan berlanjutan lebih lama daripada tempoh wabak berakhir.”Beliau berkata ketidakstabilan ekonomi dan sosial jangka panjang berkaitan dua isu itu akan memberi kesan di kemudian hari kepada golongan miskin bandar.“Malah sebelum pelaksanaan Perintah Kawalan Pergerakan (PKP), bilangan pelajar lelaki berhenti sekolah sudah membimbangkan. Ramai dalam kalangan mereka mengambil tanggungjawab selepas ibu bapa mereka tidak lagi mampu menyediakan makanan setiap hari,” katanya, sambil menambah situasi sekarang ini memburukkan lagi keadaan itu apabila ramai ibu bapa kehilangan kerja.Tetapi bilangan pelajar lelaki yang berhenti sekolah ketika pandemik disebabkan alasan lain turut membimbangkan.“Tidak seperti keluarga yang lebih bernasib baik, golongan berpendapatan rendah tidak mampu membeli komputer riba untuk setiap anaknya. Ketika PKP, kanak-kanak ini kebiasaan akan menggunakan telefon pintar milik ibu bapa, bukan komputer untuk belajar secara dalam talian,” kata Shanti yang langsung tidak terkejut jika faktor itu menyumbang kepada minat tidak mahu belajar.Najitahnya, kanak-kanak daripada keluarga berpendapatan rendah mengalami perkembangan kognitif yang lebih perlahan disebabkan faktor nutrisi makanan yang tidak seimbang.Walaupun kembali ke sekolah, wujud masalah kewangan lain bagi ibu bapa yang miskin, seperti membeli pelitup muka yang mencukupi untuk anak-anak mereka, kata Shanti.“Saya mencadangkan supaya kanak-kanak daripada keluarga B40 dibenarkan kembali ke sekolah kerana terperuk di rumah adalah tidak kondusif untuk perkembangan dan pertumbuhan mereka.”Beliau menyuarakan pandangan itu berdasarkan satu laporan yang dikeluarkan minggu lepas, “Keluarga di Pinggiran, Bahagian 2” yang melakukan kajian ke atas keluarga miskin bandar yang tinggal di Kuala Lumpur, menggambarkan isu dihadapi bukan bersifat sementara yang mungkin menyebabkan kehilangan pendapatan ketika pandemik.“Digitalisasi ekonomi Malaysia berkembang dengan pantas dan ia akan memerlukan pekerja berkemahiran tinggi,” katanya.“Sebarang gangguan kepada pembelajaran yang efektif hanya akan menyebabkan generasi kanak-kanak akan datang tidak bersedia menjadi sebahagian daripadanya.”Ia dilihat sebagai sesuatu yang tidak begitu baik untuk negara ini kerana ia akan menyebabkan kekurangan kepada golongan muda dalam mobiliti sosial dan sangkut dalam kitaran kemiskinan antara generasi yang akan menyebabkan kuasa membeli pengguna pada masa depan terjejas, katanya kepada MalaysiaNow.“Manfaat daripada kemajuan yang kita capai sebagai sebuah negara adalah mewujudkan akses pendidikan bersubsidi dan penjagaan kesihatan akan ke belakang jika kita tidak menangani masalah spesifik pandemik mengenai isu pelajar tercicir dan kanak-kanak kekurangan zat.”


Dakwaan Hamzah simpan fail pemimpin satu perkara serius, kata Ramkarpal

Kenyataan Ketua Pembangkang Hamzah Zainudin yang mendakwa beliau menyimpan banyak fail mengenai pemimpin lain semasa menjadi Menteri Dalam Negeri sebelum ini merupakan satu perkara yang serius dan perlu diambil perhatian sewajarnya.
Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh, berkata siasatan terhadap perkara itu hanya boleh dibuat sekiranya terdapat laporan polis untuk membuka kertas siasatan.
“Memandangkan kenyataan itu saya percaya baru dibuat semalam dan dalam tempoh singkat tersebut saya rasa untuk memulakan siasatan sudah tentunya satu laporan polis boleh dibuat atau mana-mana pegawai SPRM boleh buat (laporan).
“Saya percaya itu amalan biasa yang boleh dilakukan,” katanya ketika menggulung perbahasan Rang Undang-undang Perbekalan 2023 peringkat jawatankuasa bagi jabatan itu, di Dewan Rakyat, hari ini.
Beliau berkata demikian bagi menjawab pencelahan Gobind Singh Deo (DAP-Damansara) yang ingin tahu adakah terdapat siasatan terhadap kenyataan Ahli Parlimen Larut itu yang didakwanya merupakan salah guna kuasa.
Semalam, Hamzah dalam wawancara dengan sebuah akhbar berbahasa Inggeris, mendakwa beliau mempunyai banyak fail pemimpin lain dan boleh menggunakannya untuk menentang mereka.
Dalam pada itu, Ramkarpal berkata Suruhanjaya Pencegahan Rasuah Malaysia (SPRM) telah membuka 33 kertas siasatan terhadap penyelewengan dana Unit Transformasi Masyarakat India Malaysia (MITRA) dengan sepanjang 2021 dan 2022 sebanyak 10 kes telah dituduh di mahkamah di seluruh negara.
“Siasatan kes ini masih diteruskan dengan beberapa kertas siasatan dalam tindakan arahan lanjut Timbalan Pendakwa Raya di samping beberapa tindakan turut diambil termasuk pelucutan dan pemeriksaan terhadap kelemahan sistem dan prosedur berkenaan dana MITRA,” katanya.
Sementara itu, Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali, berkata cadangan untuk menaiktarafkan Bahagian Hal Ehwal Sabah dan Sarawak di bawah jabatan itu sebagai sebuah kementerian perlu mengambil kira pelbagai pertimbangan.
Ini termasuk mengambil kira dasar kerajaan hari ini yang tidak ingin melihat terlalu banyak kementerian diwujudkan selain melihat kepada kewujudan Akta Fungsi-Fungsi Menteri 1969 yang fungsinya adalah untuk mengurus dan mengawal selia perkara berkaitan Perjanjian Malaysia 1963 (MA63).
“Di bawah MA63 ini, pelbagai isu dibangkitkan sebenarnya menyeluruh, banyak kementerian menjadi ‘care taker’, contohnya berhubung kegiatan pertanian laut dalam di bawah Kementerian Pertanian dan Kementerian Sumber Asli, Alam Sekitar dan Perubahan Iklim (NRECC) menguruskan kawal selia elektrik dan tenaga.
“Jadi perlu juga ambil kira perkara ini kerana akhirnya Bahagian Hal Ehwal Sabah dan Sarawak ini menyelaraskan keputusan yang melibatkan menteri berkenaan yang mempunyai fungsi masing-masing,” katanya ketika menggulung perbahasan Rang Undang-undang Perbekalan 2023 peringkat jawatankuasa itu.
Dewan Rakyat kemudian meluluskan peruntukan Rang Undang-undang Perbekalan 2023 peringkat Jawatankuasa bagi Jabatan Perdana Menteri (JPM) sebanyak RM5.7 bilion melalui undi suara majoriti.
Belanjawan itu merupakan sejumlah RM5,776,409,900 peruntukan anggaran perbelanjaan mengurus di bawah JPM, antaranya, melibatkan Parlimen Malaysia (RM166,731,200), Suruhanjaya Pilihan Raya (RM65,543,300) dan Suruhanjaya Perkhidmatan Awam (RM42,380,200).
Rang Undang-undang Perbekalan 2023, yang merupakan belanjawan pertama di bawah kepimpinan Perdana Menteri, Anwar Ibrahim, kemudian diluluskan di peringkat dasar pada 9 Mac setelah dibahaskan selama enam hari bermula 27 Februari lepas dan sesi penggulungan oleh setiap kementerian.
Belanjawan 2023, yang dibentangkan Anwar, pada 24 Februari lepas, memperuntukkan sejumlah RM388.1 bilion dengan RM289.1 bilion untuk belanja mengurus dan RM99 bilion untuk belanja pembangunan termasuk RM2 bilion simpanan luar jangka.


Ahli Parlimen PKR pertikaikan titah Agong secara terbuka

Seorang ahli Parlimen PKR hari ini secara terbuka mempersoalkan titah Yang di Pertuan Agong agar anggota Dewan Rakyat memberikan sokongan pada kepada Belanjawan 2021 ketika negara sedang berdepan dengan wabak Covid-19 yang sudah menjangkiti hampir 30,000 rakyat Malaysia.Ahli Parlimen Pasir Gudang Hassan Karim berkata kenyataan yang dikeluarkan Istana Negara hari ini adalah pelanggaran terhadap prinsip raja berperlembagaan dalam sebuah negara yang mengamalkan sistem demokrasi berparlimen.“Saya ingin menegaskan ahli-ahli parlimen mestilah bebas untuk membuat keputusan di dalam sidang Parlimen termasuk Belanjawan 2021 tanpa ada sebarang tekanan atau pengaruh sesiapa (undue influence),” katanya dalam satu kenyataan yang dimuat naik ke dalam Facebook miliknya petang ini.Katanya, sebagai ahli Parlimen yang dipilih rakyat, beliau amat gusar dan bimbang dengan kenyataan Istana Negara itu.“Ahli-ahli parlimen yang mengangkat sumpah telah berikrar untuk mempertahankan Perlembagaan Persekutuan yang membawa maksud menjaga kepentingan rakyat dan negara,” katanya.Hari ini Sultan Abdullah Sultan Ahmad Shah menasihati semua ahli Dewan Rakyat untuk memberi sokongan padu kepada Belanjawan 2021 demi kesejahteraan dan kelangsungan hidup rakyat serta pemulihan ekonomi negara yang terkesan akibat penularan pandemik Covid-19.Agong menegaskan belanjawan yang akan dibentangkan di Parlimen pada 6 November ini, adalah amat penting kepada Kerajaan, khususnya kepada para petugas barisan hadapan.Hari ini MalaysiaNow melaporkan seorang ahli Parlimen PKR yang merupakan penyokong kuat Anwar Ibrahim menggesa pembangkang tidak berputus asa menjelang pengundian belanjawan bulan hadapan, walaupun Agong menasihatkan semua penggubal undang-undang agar tidak menganggu kestabilan kerajaan dalam memerangi Covid-19.“Pengundian belanjawan merupakan satu-satu cara pembangkang untuk menguji legitimasi kerajaan. Disebabkan itu, kita tidak boleh memberikannya secara percuma kepada perdana menteri,” tulis Ahli Parlimen Subang Wong Chen di media sosial.Menurut Hassan, ahli-ahli parlimen sama ada ahli Dewan Rakyat dan Dewan Negara berada di Parlimen atas kelayakannya menjadi ahli Parlimen di bawah Perkara 47 Perlembagaan Persekutuan.“Justeru itu kepercayaan wajar diberi kepada mereka untuk menimbang mana yang baik dan mana yang merosakkan negara,” katanya.“Sebagai seorang ahli Parlimen yang dipilih oleh rakyat, saya amat gusar dan bimbang dengan suatu kenyataan Istana Negara bertarikh 28 Oktober 2020 yang dikeluarkan oleh Ahmad Fadil Shamsudin, Datuk Pengelola Bijaya Diraja yang menyebut, antara lain, bahawa Yang di-Pertuan Agong menasihati ahli-ahli Dewan Rakyat untuk memberi sokongan padu kepada Belanjawan 2021”.


Kisah 2 darjat di pulau pelancongan Lumut

Di Kampung Teluk Muroh di Lumut, Perak, tidak jauh daripada kemewahan dan keindahan pulau buatan manusia pertama Malaysia, Pulau Marina, ada kisah dua darjat yang tersimpan di pesisir pantai yang semakin hilang.Ketika Pulau Marina menempatkan hotel-hotel besar dan menjadi tempat tumpuan percutian mewah, terdapat kedaifan hidup di Kampung Teluk Muroh.Sejak 15 tahun lepas, rumah kayu beratap zink di kampung itu menjadi kediaman untuk Ramlah Ahmad dan keluarganya.Di rumah itu, dia dan suami serta tujuh orang anaknya menumpang teduh.Ramlah yang lahir di Beruas itu membesar di Pantai Remis.Sebagai suri rumah, tugasnya membesarkan anak-anak sementara suami mencari rezeki sebagai nelayan.Zarifah Ahamad membantu ibunya, Ramlah Ahmad, berjalan di ruang tamu rumah mereka.Beberapa anaknya sudah berkahwin dan berpindah sementara yang lain tinggal berhampiran dalam kampung sama.Memasuki usia 62 tahun, kesihatannya semakin merosot.Dia terpaksa tidur di lantai berlapikkan tilam kerana tidak mampu untuk bergerak turun naik ke katil.“Saya terkena bisul di beberapa bahagian tubuh yang memerlukan pembedahan.“Ada sekali itu, bisul pecah sendiri dan saya tak jadi hendak ke hospital,” katanya kepada MalaysiaNow.Masalah yang lebih melarat katanya ialah masalah urat saraf terutama di bahagian kaki.Dia mengenakan minyak urut siang dan malam setiap hari bagi mengurangkan rasa sakit.“Ubat dulu dapat dari hospital tapi sekarang saya guna ubat yang dibeli di farmasi sahaja.“Hendak ke hospital pakai duit, hendak bedah pun perlukan duit” katanya.Ramlah Ahmad duduk sambil menunggu anaknya menyiapkan hidangan makanan.Dia dijaga anaknya, Zarifah Ahamad yang berusia 27 tahun dan seorang lagi menantunya.Ramlah mengenakan pampers kerana tidak mampu berjalan ke tandas.Dia hanya mampu mengesot atau dipapah oleh ahli keluarga lain untuk beralih tempat.Seperti Ramlah, rumahnya juga turut dimamah usia.Keadaan rumah yang daif itu sebelum ini membuatkan beberapa pihak yang baik hati menderma beberapa barangan keperluan kepada keluarganya seperti peti ais dan sofa.Keluarga Ramlah juga sempat menerima beberapa bantuan semasa Covid-19 mengganas di negara tahun lalu.Kesihatan wanita itu bukan satu-satunya cabaran yang dihadapinya.Kemiskinan dan ketidaktentuan pendapatan turut menghurung hari-hari Ramlah.Ramlah Ahmad termenung di tingkap rumahnya di Teluk Muroh, Lumut. Dia mengalami masalah saraf di bahagian kaki dan memerlukan sumbangan bagi perubatan dan keperluan asasnya.Sepanjang tinggal di kampung itu, keluarganya dan penduduk kampung itu menikmati pemandangan laut di depan rumahnya.Sejak beberapa tahun lalu kawasan laut di depan rumahnya ditambak untuk sebuah projek pembangunan.Ia menyukarkan suaminya untuk meletakkan botnya.Dia terpaksa mengalihkan botnya di sebuah lokasi yang agak jauh dari rumah.Di sebabkan itu, beberapa tahun lalu enjin bot suaminya dicuri.Suaminya kini menumpang kawan untuk ke laut.Dengan musim yang tidak menentu serta kudrat yang semakin hilang, suaminya tidak mampu untuk turun setiap hari.Pendapatannya juga tidak banyak malah tidak cukup untuk menampung keperluan keluarga itu.Seorang anak Ramlah yang bekerja di kilang berhampiran turut menampung keperluan rumah tersebut dengan membayar bil api, air dan barangan keperluan lain, manakala seorang lagi baru dibedah berikutan masalah apendiks dan tidak mampu melakukan kerja-kerja berat.Selain menjaga ibunya yang semakin uzur, Zarifah yang bekerja sebagai suri rumah itu turut menjaga anaknya yang masih kecil.Dia yang tidak bekerja selepas tamat persekolahan menumpahkan bakti menjaga ibunya sehingga kini.“Suami saya juga tumpang kawan ke laut. Kadang-kadang sebulan boleh dapat beberapa ratus, kadang hasilnya cukup untuk duit minyak sahaja,” katanya.Dengan hasil yang sedikit itu, dia mampu membeli sedikit barangan asas untuk keluarganya dan keluarga ibunya namun ada masa pendapatannya terputus.Zarifah dan suaminya menyewa di sebuah rumah di sebelah rumah ibunya dengan kadar RM100 sebulan.Dengan tunggakan sudah beberapa bulan, dia hanya mengharapkan ihsan pemilik rumah untuk tidak menghalau keluarganya.“Tuan rumah ini hendak jual rumah itu pada harga RM2,000 namun kami tidak mampu membeli lagi,” katanya.Oleh sebab kedudukan rumah wanita itu yang berhampiran pantai, rumahnya dimasuki air ketika air laut pasang, sehingga dia boleh melihat haiwan laut seperti ikan, ketam bahkan ular dalam air yang bergenang di rumah tersebut.Seperti ayahnya, suami Zarifah turut menumpang rakan untuk ke laut.Sebelum itu, dia bekerja sebagai pengawal keselamatan namun kontraknya sudah tamat.“Dahulu dia boleh mendapat sekitar RM1,000 sebulan, kini sebagai nelayan tidak menentu,” katanya.Tiada persiapan yang mampu dibuatnya untuk menyambut raya.Tiada baju baru, tiada kuih raya dan tiada juadah yang menyelerakan.“Tengok orang lain beraya sahaja, baju pun ada lagi yang tahun-tahun lepas sebelum Covid-19. Keutamaan kami hendak beli barang asas,” katanya.Ramlah turut memberitahu, Ramadan kali ini tidak ramai yang menyumbang berbanding pada tahun-tahun lalu.Dia yang cuba memohon bantuan daripada agensi-agensi berkaitan berkata permohonan untuk mendapatkan bantuan ditolak atas alasan tidak layak.Ramlah tidak berputus asa.Meskipun keluarganya tidak mampu serba-serbi, dia tetap mahukan yang terbaik untuk anak-anaknya.


Anjing Bomba kesan bau Nora Anne

Mahkamah Koroner hari ini, dimaklumkan dua ekor anjing milik Jabatan Bomba dan Penyelamat (Bomba) berjaya mengesan bau remaja perempuan warga Ireland-Perancis Nora Anne Quoirin, yang hilang pada 4 Ogos 2019, di beberapa lokasi berhampiran The Dusun Resort.Saksi ke-16 prosiding inkues bagi menentukan punca kematian gadis itu, penyelia operasi Unit Anjing Pengesan (K9) JBPM, Jalan Klang Lama, Kuala Lumpur,  Pegawai Kanan 1 Bomba Fadzil Arshad, 52, berkata anjing jenis Labrador dan Border Collie, baka dari United Kingdom, berjaya mengesan bau pertama Nora Anne kira-kira 100 meter dari tingkap vila penginapan gadis berkenaan pada 5 Ogos 2019.Beliau berkata ia disusuli dengan kejayaan pengesanan bau Nora Anne di saliran air berbatu dan  kolam ternakan ikan, tidak jauh dari vila berkenaan pada sebelah petang hari yang sama.“Pada 6 Ogos, unit kami sambung pencarian di kawasan saliran air berbatu menggunakan anjing yang sama dan haiwan itu menarik kuat dan melepasi tandas terbiar dan kemudian menggigit botol mineral yang ditemui berkemungkinan milik Nora Anne.“Kedua-dua anjing kemudian melepasi longkang konkrit dan terus ke saliran air dan memberi reaksi kuat di jeram berbatu. Penemuan ini telah saya maklumkan kepada pegawai atasan Mohamad Idris,” katanya ketika memberi keterangan di hadapan Koroner Maimoonah Aid di Seremban pada prosiding yang memasuki hari kesembilan hari ini.Fadzil berkata usaha mengesan Nora Anne diteruskan pada keesokannya dengan tertumpu di lokasi jeram berbatu dan kedua-dua anjing masih memberikan reaksi sama serta tidak mahu ke mana-mana.“Jika dibawa ke seberang, dia akan tetap patah balik ke jeram berbatu,” katanya.Beliau berkata pada hari berikutnya, yang merupakan hari keempat sejak mula dipanggil membantu operasi mencari dan menyelamat (SAR) remaja perempuan itu pada 5 Ogos, mereka diminta untuk menunjukkan lokasi penemuan bau itu kepada polis.“Selepas itu, khidmat kami tidak lagi diperlukan dan tugas kami sampai di situ saja,” katanya.Ditanya Timbalan Pendakwa Raya Norhafiza Haron yang bertindak sebagai Pegawai Pengendali Inkues fungsi kedua-dua anjing berkenaan, Fadzil berkata: “Ia dilatih untuk mengesan orang hilang dan sesat di hutan”.Sementara itu, saksi ke-17, Pegawai Tinggi Bomba, P. Ravi, 50, dari Unit K9 JBPM, Jalan Klang Lama,  pula memberitahu mahkamah pasukannya hanya menyertai operasi SAR berkenaan pada 10 Ogos selepas dipanggil membantu Pusat Gerakan Operasi (PGO) pada 9 Ogos.“Kami membawa anjing baka Inggeris Spinger Spaniel atau ESS yang dilatih untuk mengesan mayat. Saya melaporkan diri kepada Komander Operasi Ahmad Mukhlis Moktar dan diberikan taklimat kawasan pencarian pada 9 pagi, 10 Ogos.“Kami melakukan pengesanan bermula dari sebuah kuil Hindu menuju ke loji air, lokasi dikatakan orang hilang mandi.“Sepanjang bermula hingga sampai ke tempat yang kami berhenti, tiada sebarang reaksi positif daripada anjing. Kami diminta kesan body jika ada di kawasan itu,” katanya dan menambah khidmat pasukannya diperlukan sehari saja bermula 8 pagi hingga 5.30 petang.Terdahulu, saksi ke-15 Lans Koperal Sylvester Kirinus, 31, yang bertugas di Unit K9, Bukit Aman berkata anjing jenis German Shepherd yang digunakan pada malam 4 Ogos hari pertama Nora Anne dilaporkan hilang gagal menemui sebarang petunjuk.Hasil carian kali kedua dan ketiga masing-masing pada 9 dan 10 Ogos, turut gagal, katanya.Prosiding inkues akan bersambung pada 2 Okt depan dengan dua saksi dari unit K9 JBPM akan dipanggil untuk memberi keterangan.Sebelum ini, prosiding berlangsung selama dua minggu bermula 24 Ogos hingga 27 Ogos dan kemudian bersambung semula dari 1 hingga 4 Sept.Seramai 64 saksi akan dipanggil memberi keterangan bagi membantu siasatan dan setakat ini seramai 17 saksi telah dipanggil.Nora Anne, 15, hilang pada 4 Ogos tahun lepas, sehari selepas dia dan keluarga tiba di Malaysia untuk bercuti selama dua minggu di sebuah pusat peranginan di Pantai di Seremban, kira-kira 60 kilometer di selatan ibu negara.Pada 13 Ogos, mayat Nora Anne ditemukan berhampiran anak sungai di kawasan berlurah, kira-kira 2.5 kilometer dari resort penginapannya susulan pencarian besar-besaran yang dilakukan pihak berwajib.Laporan awal bedah siasat menyatakan kematian remaja berkenaan yang juga golongan istimewa tidak menunjukkan unsur jenayah dan remaja itu disahkan mati akibat kebocoran usus yang berpunca daripada tidak makan untuk tempoh lama dan tekanan berpanjangan.